[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.1.2009

COM(2009) 35 τελικό

2009/0010 (COD)

Πρόταση:

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί θέσπισης προγράμματος ενίσχυσης της οικονομικής ανάκαμψης με τη χορήγηση κοινοτικής χρηματοδοτικής συνδρομής για έργα στον τομέα της ενέργειας

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της προτασησ

- Αιτιολόγηση και στόχοι της πρότασης

Με την παρούσα πρόταση αντιμετωπίζεται η οξεία κάμψη που αντιμετωπίζει η ευρωπαϊκή οικονομία ως αποτέλεσμα της χρηματοπιστωτικής κρίσης και οι ελλείψεις στην ασφάλεια του ενεργειακού εφοδιασμού της Κοινότητας που αναδείχθηκαν από την κρίση του φυσικού αερίου. Υλοποιείται έτσι το ευρωπαϊκό σχέδιο για την ανάκαμψη της οικονομίας (COM (2008) 800) που ενέκρινε το Ευρωπαϊκό Συμβούλιο στις 11-12 Δεκεμβρίου 2008. Σε συνδυασμό με τις προτάσεις στους τομείς της ευρυζωνικότητας και της αγροτικής ανάπτυξης το σχέδιο ανταποκρίνεται συγκεκριμένα στο αίτημα του Ευρωπαϊκού Συμβουλίου για την παροχή λεπτομερούς και εξισορροπημένου καταλόγου μέτρων.

- Γενικό πλαίσιο

Η χρηματοπιστωτική κρίση άρχισε να επηρεάζει την πραγματική οικονομία το φθινόπωρο του 2008. Η κρίση του φυσικού αερίου, που εκδηλώθηκε με την διακοπή των παραδόσεων στην Κοινότητα του αερίου που παράγεται στη Ρωσία, ξεκίνησε τον Δεκέμβριο του 2008. Η οικονομική κρίση και η κρίση του φυσικού αερίου, η οποία έδειξε την ανεπάρκεια των ενεργειακών διασυνδέσεων στην Ευρώπη, θέτουν από κοινού διαρθρωτικά προβλήματα για την ευρωπαϊκή οικονομία και την ευημερία των πολιτών της Ευρώπης. Απαιτείται, συνεπώς, ένα ενδελεχές σχέδιο ανάπτυξης το οποίο βρίσκεται ήδη στο στάδιο της υλοποίησης·.Η παρούσα πρόταση για την χρηματοοικονομική τόνωση ζωτικών τμημάτων του ενεργειακού κλάδου αποτελεί ουσιαστικό στοιχείο του εν λόγω σχεδίου.

- Ισχύουσες διατάξεις στον τομέα της πρότασης

Το τμήμα ενεργειακών υποδομών του προγράμματος των Διευρωπαϊκών Δικτύων Ενέργειας έχει ως στόχο να χρησιμεύσει ως καταλύτης για την κατασκευή διασυνοριακών διασυνδέσεων φυσικού αερίου και ηλεκτρικής ενέργειας·. Αυτός είναι επίσης ο στόχος και των τριών υποπρογραμμάτων της παρούσας πρότασης. Ο κατάλογος των έργων που θεσπίζεται με τον παρόντα κανονισμό συμπληρώνει τις κατευθυντήριες γραμμές για τα Διευρωπαϊκά Δίκτυα Ενέργειας (Απόφαση του Ευρωπαϊκού Κοινοβουλίου και του Συμβουλίου αριθ. 1364/2006 της 6ης Σεπτεμβρίου 2006).

- Συνέπεια με τις άλλες πολιτικές και στόχους της Ένωσης

Με την πρόταση υποστηρίζονται έργα στον τομέα της ενεργειακής πολιτικής ως ζωτικό μέρος του ευρύτερου στόχου της ΕΕ για την προώθηση της οικονομικής προόδου και της αειφόρου ανάπτυξης. Συνάδει με τους στόχους της ενεργειακής πολιτικής της ΕΕ, όπως έχει καθοριστεί στην δεύτερη στρατηγική ενεργειακή ανασκόπηση, ιδίως με την αύξηση της ασφάλειας του ενεργειακού εφοδιασμού και με τη μείωση των εκπομπών αερίων θερμοκηπίου.

Κατά την επιλογή των έργων η Επιτροπή έλαβε υπόψη της πολλά κριτήρια που αφορούν ιδιαίτερα στην ωριμότητα των έργων, την συγκροτημένη γεωγραφική κατανομή, το ευρωπαϊκό συμφέρον καθώς και την ευρωπαϊκή προστιθέμενη αξία και την τεχνολογική πρόοδο. Όλα αυτά τα κριτήρια συνάδουν με την ενεργειακή πολιτική που έχει καταρτίσει η ΕΚ κατά το παρελθόν καθώς και με το σημερινό πλαίσιο των εν εξελίξει δημοσιονομικών προοπτικών. Η προσέγγιση αυτή είναι πολύ πιθανόν ότι θα υποστηριχτεί και στο πλαίσιο των μελλοντικών δημοσιονομικών προοπτικών.

2. Διαβουλεύσεις με τα ενδιαφερομενα μερη και εκτιμηση των επιπτωσεων

- Διαβούλευση με τα ενδιαφερόμενα μέρη

Ο επείγων χαρακτήρας της οικονομικής κρίσης απαιτεί την ταχύτερη δυνατή δράση, προκειμένου να σταλεί ένα μήνυμα στους επενδυτές. Αυτό σημαίνει ότι δεν υπήρχε χρόνος για τη διαδικασία διαβούλευσης.

- Συγκέντρωση και χρήση εμπειρογνωμοσύνης

Δεν χρησιμοποιήθηκε εξωτερική εμπειρογνωμοσύνη.

- Εκτίμηση επιπτώσεων

Ο επείγων χαρακτήρας της οικονομικής κρίσης απαιτεί την ταχύτερη δυνατή δράση, σύμφωνα με τα συμπεράσματα του Ευρωπαϊκού Συμβουλίου.

Αυτό σημαίνει ότι δεν υπήρχε χρόνος για εκτίμηση των επιπτώσεων.

3. Νομικά στοιχεια της προτασης

- Σύνοψη της προτεινόμενης δράσης

Προτείνεται να υλοποιηθεί πρόγραμμα επενδυτικών μέτρων κατά το 2009 και το 2010 με τα εξής υποπρογράμματα στους ακόλουθους τομείς:

- έργα διασύνδεσης φυσικού αερίου και ηλεκτρικής ενέργειας (προϋπολογισμός 1.750 εκατομμύρια ευρώ)·

- έργα υπεράκτιων εγκαταστάσεων αιολικής ενέργειας (500 εκατομμύρια ευρώ)·

- δέσμευση και αποθήκευση άνθρακα (1.250 εκατομμύρια ευρώ).

- Νομική βάση

Η νομική βάση θα είναι το άρθρο 156 της Συνθήκης για το υποπρόγραμμα των έργων διασύνδεσης φυσικού αερίου και ηλεκτρικής ενέργειας και το άρθρο 175 για τις υπόλοιπες δράσεις.

- Αρχή της επικουρικότητας

Εφόσον η πρόταση δεν υπάγεται στην αποκλειστική αρμοδιότητα της Κοινότητας, εφαρμόζεται η αρχή της επικουρικότητας.

Οι στόχοι της πρότασης δεν είναι δυνατόν να επιτευχθούν σε ικανοποιητικό βαθμό από τα κράτη μέλη για τον(-ους) ακόλουθο(-ους) λόγο(-ους):

- Η συνεκτική και αποτελεσματική αντιμετώπιση της οικονομικής κρίσης απαιτεί συντονισμένη προσέγγιση για τις επενδύσεις σε επίπεδο ΕΕ, με την διάθεση πόρων από την ΕΕ και τα κράτη μέλη.

- Πολλά από τα έργα που αναφέρονται στον κανονισμό είναι διακρατικού χαρακτήρα, ιδίως τα υποπρογράμματα υπεράκτιων εγκαταστάσεων αιολικής ενέργειας και διασύνδεσης.

- Η ενθάρρυνση των διασυνδέσεων, των ανανεώσιμων πηγών ενέργειας καθώς και της δέσμευσης και αποθήκευσης άνθρακα έχει οριστικοποιηθεί ως κοινός στόχος της Ένωσης.

- Όλα τα υποπρογράμματα και ιδίως εκείνο της δέσμευσης και αποθήκευσης άνθρακα έχουν στόχο να μεγιστοποιήσουν τις δυνατότητες αναπαραγωγής σε άλλα κράτη μέλη.

- Με δράσεις μόνο από τα κράτη μέλη δεν θα ήταν δυνατόν να επιτευχθεί συντονισμένη προσέγγιση·.Η υλοποίηση έργων με διακρατική σημασία είναι ζωτική για να επιτευχθούν οι στόχοι της Ένωσης.

Με την ανάληψη κοινοτικής δράσης θα επιτευχθούν καλύτερα οι στόχοι της πρότασης για τον(τους) ακόλουθο(ους) λόγο(ους):

- Η δράση στο επίπεδο της ΕΕ θα συμβάλλει στην επίτευξη των στόχων αυτών.

- Με την δράση στο επίπεδο της ΕΕ είναι δυνατόν να συμπληρωθούν οι εθνικές δράσεις για την επίτευξη των συνολικών στόχων της Ένωσης, έτσι ώστε να γίνει εμφανής ο διακρατικός χαρακτήρας της οικονομικής κρίσης και της πρόκλησης που θέτει η ασφάλεια του ενεργειακού εφοδιασμού.

- Το πεδίο εφαρμογής της πρότασης περιορίζεται μόνο σε τέτοια έργα.

Κατά συνέπεια, η πρόταση είναι σύμφωνη με την αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τον(τους) ακόλουθο(-ους) λόγο(-ους):

- Δεδομένου ότι η πρόταση θεσπίζει πρόγραμμα χρηματοδοτικής συνδρομής αυτό μπορεί να γίνει μόνο με τη μορφή κανονισμού.

- Η οικονομική επιβάρυνση είναι ανάλογη προς το στόχο του να δοθεί σημαντική ώθηση στην ευρωπαϊκή οικονομία και να αντιμετωπισθεί η πρόκληση που θέτει η ασφάλεια του ενεργειακού εφοδιασμού.

- Η διοικητική επιβάρυνση ελαχιστοποιείται με την επιλογή της εστίασης σε λίγα έργα μεγάλης κλίμακας.

- Επιλογή νομοθετικής πράξης

Προτεινόμενα μέσα: κανονισμός.

Άλλες νομικές πράξεις δεν θα ήταν κατάλληλες για τους ακόλουθους λόγους:

- Δεδομένου ότι με την πρόταση θεσπίζεται πρόγραμμα χρηματοδοτικής συνδρομής, αυτό μπορεί να γίνει μόνο με τη μορφή κανονισμού.

4. Δημοσιονομικές επιπτώσεισ

Προβλέπεται συνολικός προϋπολογισμός 3.500 εκατ. € για τα τρία επιμέρους προγράμματα, που αντιστοιχεί σε 1.500 εκατ. € για το 2009 και 2.000 εκατ. € για το 2010.

Ο κύριος όγκος των πληρωμών θα πραγματοποιηθεί από το 2009 έως το 2012 και οι τελευταίες πληρωμές, κυρίως για έργα δέσμευσης και αποθήκευσης άνθρακα, προβλέπονται για το 2014/2015.

2009/0010 (COD)

Πρόταση:

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί θέσπισης προγράμματος ενίσχυσης της οικονομικής ανάκαμψης με τη χορήγηση κοινοτικής χρηματοδοτικής συνδρομής για έργα στον τομέα της ενέργειας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156 και το άρθρο 175 παράγραφος 1,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη της Επιτροπής των Περιφερειών[3],

Αποφασίζοντας με τη διαδικασία του άρθρου 251 της Συνθήκης[4],

Εκτιμώντας τα ακόλουθα:

(1) Η ευρωπαϊκή οικονομία αντιμετωπίζει έντονη κάμψη λόγω της χρηματοπιστωτικής κρίσης.

(2) Ταυτόχρονα είναι σαφές ότι η μακροπρόθεσμη ευρωστία και βιωσιμότητα της ευρωπαϊκής οικονομίας εξαρτάται από την αναδιάρθρωσή της προκειμένου να είναι σε θέση να ικανοποιήσει τις απαιτήσεις για ασφάλεια του ενεργειακού εφοδιασμού και την ανάγκη μείωσης των εκπομπών αερίων θερμοκηπίου. Το παραπάνω συμπέρασμα ενισχύεται από τον αυξανόμενο προβληματισμό περί διασφάλισης αξιόπιστων προμηθευτών αερίου.

(3) Υπό το πρίσμα των παραπάνω προβληματισμών το Ευρωπαϊκό Συμβούλιο κατά την σύνοδό του στις 11-12 Δεκεμβρίου 2008[5] ενέκρινε το ευρωπαϊκό σχέδιο για την ανάκαμψη της οικονομίας[6] με το οποίο καθορίστηκαν τρόποι με τους οποίους τα κράτη μέλη και η Ευρωπαϊκή Ένωση μπορούν να συντονίσουν τις πολιτικές τους και να εξασφαλίσουν νέα ώθηση της ευρωπαϊκής οικονομίας με επικέντρωση της εν λόγω ώθησης στους μακροπρόθεσμους στόχους της Κοινότητας.

(4) Σημαντικό μέρος του σχεδίου ανάκαμψης απετέλεσε η πρόταση για την αύξηση των κοινοτικών δαπανών σε καθορισμένους στρατηγικούς τομείς, για την αντιμετώπιση της έλλειψης εμπιστοσύνης των επενδυτών και για την ενίσχυση της διαμόρφωσης της μετάβασης προς μια ισχυρότερη μελλοντική οικονομία. Το Ευρωπαϊκό Συμβούλιο ζήτησε από την Επιτροπή να καταρτίσει κατάλογο έργων με κριτήρια την δίκαιη γεωγραφική κατανομή και την ενίσχυση των επενδύσεων ιδίως για την κατασκευή έργων υποδομής.

(5) Επιβάλλεται να χρηματοδοτηθούν μέτρα με τα οποία να αντιμετωπίζεται γρήγορα τόσο η οικονομική κρίση όσο και οι επείγουσες ενεργειακές ανάγκες της Κοινότητας.

(6) Για να έχουν άμεσο και ουσιαστικό αποτέλεσμα οι εν λόγω επενδύσεις, πρέπει να εστιαστούν σε λίγους συγκεκριμένους τομείς. Αυτοί πρέπει να είναι τομείς στους οποίους:

α) οι δράσεις θα συμβάλλουν σαφώς στην επίτευξη των στόχων της ασφάλειας του ενεργειακού εφοδιασμού και της μείωσης των εκπομπών αερίων θερμοκηπίου,

β) υφίστανται μεγάλα και ώριμα έργα, ικανά να απορροφήσουν αποτελεσματικά και αποδοτικά σημαντικά ποσά χρηματοδοτικής συνδρομής και να διαδραματίσουν ρόλο καταλύτη για την πραγματοποίηση σημαντικών επενδύσεων από άλλες πηγές, συμπεριλαμβανομένης και της Ευρωπαϊκής Τράπεζας Επενδύσεων, και

γ) οι δράσεις σε ευρωπαϊκό επίπεδο μπορούν να έχουν προστιθέμενη αξία.

Οι τομείς των διασυνδέσεων φυσικού αερίου και ηλεκτρικής ενέργειας, των υπεράκτιων εγκαταστάσεων αιολικής ενέργειας και της δέσμευσης και αποθήκευσης άνθρακα ικανοποιούν τα κριτήρια αυτά.

(7) Όσον αφορά τις διασυνδέσεις φυσικού αερίου και ηλεκτρικής ενέργειας, οι προκλήσεις εμφανίστηκαν κατά τη διάρκεια των τελευταίων ετών. Οι πρόσφατες κρίσεις φυσικού αερίου (χειμερινές περίοδοι του 2006 και του 2009) και η αύξηση των τιμών του πετρελαίου μέχρι τα μέσα του 2008 έδειξαν πόσο ευάλωτη είναι η Ευρώπη. Οι εγχώριες πηγές ενέργειας – φυσικό αέριο και πετρέλαιο – μειώνονται με αποτέλεσμα η Ευρώπη να εξαρτάται όλο και περισσότερο από εισαγωγές για τον ενεργειακό της εφοδιασμό. Στα πλαίσια αυτά οι ενεργειακές υποδομές θα διαδραματίσουν ζωτικό ρόλο.

(8) Εντούτοις, η σημερινή οικονομική και χρηματοπιστωτική κρίση επηρεάζει την υλοποίηση έργων ενεργειακής υποδομής. Η υλοποίηση ορισμένων σημαντικών έργων – συμπεριλαμβανομένων και έργων κοινοτικού ενδιαφέροντος – πιθανόν να γνωρίσει σημαντικές καθυστερήσεις λόγω έλλειψης κονδυλίων. Συνεπώς απαιτείται η ανάληψη επείγουσας δράσης για την υποστήριξη των επενδύσεων σε ενεργειακές διασυνδέσεις. Με δεδομένο το σημαντικό χρόνο που απαιτείται για να σχεδιαστούν και να υλοποιηθούν τέτοιου είδους έργα, επιβάλλεται να επενδύσει αμέσως η Κοινότητα σε τέτοιες υποδομές ,έτσι ώστε να είναι σε θέση να επιταχύνει την ανάπτυξη έργων ιδιαίτερης σημασίας για την ασφάλεια του ενεργειακού εφοδιασμού εντός της Κοινότητας. Αυτό θα αποδειχτεί ζωτικό για την διασφάλιση του ενεργειακού εφοδιασμού της Κοινότητας σε ανταγωνιστικές τιμές, όταν η οικονομία ανακάμψει και αυξηθεί η παγκόσμια ζήτηση ενέργειας.

(8 α) Από τα έργα ενεργειακής υποδομής απαιτείται να επιλεγούν έργα που να είναι σημαντικά για τη λειτουργία της εσωτερικής αγοράς και την ασφάλεια του ενεργειακού εφοδιασμού και να συμβάλλουν επίσης στην ανάκαμψη της οικονομίας.

(9) Στις περιπτώσεις δέσμευσης και αποθήκευσης άνθρακα και των υπεράκτιων εγκαταστάσεων αιολικής ενέργειας ο παρών κανονισμός στηρίζεται στο ευρωπαϊκό στρατηγικό σχέδιο ενεργειακών τεχνολογιών[7], το οποίο προβλέπει ένα κοινό στρατηγικό σχέδιο ενεργειακής έρευνας και καινοτομίας βάσει των στόχων της ενεργειακής πολιτικής της ΕΕ με ταυτόχρονη δέσμευση για την ανάληψη έξη ευρωπαϊκών βιομηχανικών πρωτοβουλιών ιδίως στους δύο παραπάνω τομείς. Το Ευρωπαϊκό Συμβούλιο κατά τη σύνοδό του στις 16 Οκτωβρίου 2008[8] κάλεσε την Επιτροπή να επιταχύνει κυρίως την υλοποίηση του τεχνολογικού σχεδίου. Με το παρόν πρόγραμμα εγκαινιάζεται η χρηματοδότηση της δέσμευσης και αποθήκευσης άνθρακα και των υπεράκτιων εγκαταστάσεων αιολικής ενέργειας χωρίς να θίγεται η μελλοντική ανάληψη των έξη βιομηχανικών πρωτοβουλιών σχετικά με έργα ενεργειακής επίδειξης, όπως προβλέπει το ευρωπαϊκό στρατηγικό σχέδιο ενεργειακών τεχνολογιών.

(10) Προκειμένου οι επιπτώσεις στην οικονομική κρίση να είναι άμεσες, απαιτείται ο παρών κανονισμός να απαριθμεί τα έργα τα οποία μπορούν να λάβουν άμεση χρηματοδοτική συνδρομή, υπό τον όρο ότι ικανοποιούν τα κριτήρια αποδοτικότητας και αποτελεσματικότητας και τα όρια που καθορίζονται από τον συνολικό προϋπολογισμό.

(11) Στην περίπτωση των έργων διασύνδεσης φυσικού αερίου και ηλεκτρικής ενέργειας ο κατάλογος αυτός καταρτίζεται βάσει της συμβολής του έργου στην επίτευξη των στόχων της ασφάλειας και της διαφοροποίησης του εφοδιασμού όπως καθορίστηκαν στην πρόσφατη δεύτερη στρατηγική ενεργειακή ανασκόπηση[9] και εγκρίθηκαν από το Ευρωπαϊκό Κοινοβούλιο και το Συμβούλιο[10]. Τα έργα επιλέγονται ανάλογα με το κατά πόσο υλοποιούν τις προτεραιότητες που έχουν εντοπιστεί στην εν λόγω ανασκόπηση, έχουν φθάσει σε εύλογο βαθμό ωριμότητας και συμβάλλουν στα ακόλουθα:

α) Ασφάλεια και διαφοροποίηση των ενεργειακών πηγών και του εφοδιασμού.

β) Βελτιστοποίηση της ικανότητας του δικτύου και ολοκλήρωση της εσωτερικής αγοράς ενέργειας, ιδίως όσον αφορά τα διασυνοριακά τμήματα.

γ) Ανάπτυξη του δικτύου για την ενίσχυση της οικονομικής και κοινωνικής συνοχής με τη μείωση της απομόνωσης των μειονεκτικών και νησιωτικών περιοχών της Κοινότητας.

δ) Σύνδεση ανανεώσιμων πηγών ενέργειας.

ε) Ασφάλεια, αξιοπιστία και διαλειτουργικότητα των διασυνδεδεμένων δικτύων.

στ) Αλληλεγγύη μεταξύ των κρατών μελών.

Η υλοποίηση των έργων αυτών θα απαιτήσει τη δέσμευση των εθνικών, περιφερειακών και τοπικών αρχών για την επιτάχυνση των διοικητικών διαδικασιών και των εγκρίσεων. Για πολλά έργα η υποστήριξη δεν θα εξασφαλιστεί εντός του προκαθορισθέντος χρονικού πλαισίου, αν δεν σημειωθεί η εν λόγω επιτάχυνση.

(12) Στην περίπτωση των υπεράκτιων εγκαταστάσεων αιολικής ενέργειας, ο κατάλογος περιλαμβάνει έργα τα οποία μπορεί να θεωρηθούν, βάσει πληροφοριών που συνελέγησαν από τους ενδιαφερόμενους στο πλαίσιο της ευρωπαϊκής πλατφόρμας τεχνολογίας αιολικής ενέργειας, καθώς και από βιομηχανικές και άλλες πηγές ότι έχουν εγκριθεί και είναι έτοιμα προς υλοποίηση, ότι είναι καινοτόμα και στηρίζονται σε καλά καθιερωμένες αρχές, ότι η υλοποίησή τους μπορεί να επιταχυνθεί αν δοθούν οικονομικά κίνητρα, ότι έχουν διασυνοριακή σημασία, ότι είναι μεγάλης κλίμακας, και ότι μπορούν να αποδείξουν πώς τα αποτελέσματα της τεχνολογικής προόδου είναι δυνατόν να διανεμηθούν αποτελεσματικά στο πλαίσιο των στόχων και των δομών που έχουν εγκριθεί βάσει του ευρωπαϊκού στρατηγικού σχεδίου ενεργειακών τεχνολογιών. Η χρηματοδοτική συνδρομή πρέπει να διατεθεί για έργα των οποίων η υλοποίηση μπορεί να προχωρήσει ουσιαστικά το 2009 και το 2010.

(13) Στην περίπτωση της δέσμευσης και αποθήκευσης άνθρακα ο κατάλογος αυτός πρέπει να καταρτιστεί βάσει των πληροφοριών που συνελέγησαν από τους ενδιαφερόμενους στο πλαίσιο του φόρουμ ορυκτών καυσίμων, της τεχνολογικής πλατφόρμας σταθμών ηλεκτροπαραγωγής ορυκτών καυσίμων με μηδενικές εκπομπές και από άλλες πηγές. Η χρηματοδοτική συνδρομή πρέπει να διατεθεί για έργα των οποίων η υλοποίηση μπορεί να προχωρήσει ουσιαστικά το 2009 και το 2010.

(14) Η ετοιμότητα πρέπει να αξιολογηθεί βάσει ώριμου και υλοποιήσιμου σχεδίου για τον σταθμό ηλεκτροπαραγωγής, συμπεριλαμβανομένης και της δέσμευσης άνθρακα, ώριμου και υλοποιήσιμου σχεδίου για την μεταφορά και την αποθήκευση του διοξειδίου του άνθρακα, και της εκπεφρασμένης δέσμευσης των τοπικών αρχών να υποστηρίξουν το έργο. Θα απαιτηθεί επίσης τα έργα να αποδείξουν τον τρόπο με τον οποίο τα αποτελέσματα των τεχνολογικών επιτευγμάτων θα διανεμηθούν αποτελεσματικά και πώς θα επιταχύνουν την επίτευξη των στόχων που καθορίζονται στο ευρωπαϊκό στρατηγικό σχέδιο ενεργειακών τεχνολογιών.

(15) Θα χρειασθεί να γίνει επιλογή μεταξύ των επιλέξιμων έργων. Με βάση την εν λόγω επιλογή πρέπει να εξασφαλιστεί μεταξύ άλλων ότι δεν θα υποστηριχθεί σε κάθε κράτος μέλος παραπάνω από ένα έργο δέσμευσης και αποθήκευσης άνθρακα, προκειμένου να εξασφαλιστεί μεγάλη ποικιλία συνθηκών γεωλογικής αποθήκευσης και να υποστηριχτεί ο στόχος της τόνωσης της οικονομικής ανάκαμψης σε ολόκληρη της Ευρώπη.

(16) Η κοινοτική χρηματοδότηση δεν πρέπει να δημιουργήσει αδικαιολόγητες στρεβλώσεις του ανταγωνισμού ή δυσλειτουργίες της εσωτερικής αγοράς, ιδιαίτερα όσον αφορά τους κανόνες πρόσβασης τρίτων και τις πιθανές εξαιρέσεις στην πρόσβαση τρίτων. Για τυχόν επιπλέον εθνικά κονδύλια εκτός της κοινοτικής χρηματοδότησης πρέπει να ληφθούν υπόψη οι κανόνες περί κρατικών ενισχύσεων.

Ανεξάρτητα από τη μορφή που θα λάβει, η κοινοτική χρηματοδοτική συνδρομή πρέπει να χορηγηθεί σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[11] (δημοσιονομικός κανονισμός) και του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[12], εκτός των περιπτώσεων για τις οποίες ο παρών κανονισμός αποκλίνει ρητά από τους εν λόγω κανόνες.

(17) Λόγω της επείγουσας ανάγκης αντιμετώπισης της οικονομικής κρίσης και των πιεστικών ενεργειακών αναγκών της Κοινότητας και λαμβανομένων υπόψη του των διατάξεων του παρόντος κανονισμού, η χρηματοδοτική συνδρομή μπορεί να χορηγηθεί, κατά παρέκκλιση του άρθρου 75 παράγραφος 2 και του άρθρου 105 του δημοσιονομικού κανονισμού, χωρίς εκ των προτέρων έγκριση προγράμματος εργασίας ή δημοσιονομικής απόφασης άλλης μορφής.

(18) Το άρθρο 160α του δημοσιονομικού κανονισμού επιτρέπει τη δυνατότητα ανασύστασης αποδεσμευμένων πιστώσεων ανάληψης υποχρεώσεων λόγω πλήρους ή μερικής μη υλοποίησης έργου υπό εξαιρετικές συνθήκες. Ωστόσο, η διάταξη αυτή εφαρμόζεται μόνο σε ερευνητικά έργα. Προκειμένου να εξασφαλιστεί ότι ο θα γίνει σωστή χρήση των πιστώσεων που προβλέπει ο παρών προϋπολογισμός και ότι θα συμβάλλουν στην επίτευξη των στόχων του, απαιτείται να προβλέπεται η δυνατότητα αυτή και στο πλαίσιο του παρόντος κανονισμού.

(19) Κατά την υλοποίηση δράσεων που χρηματοδοτούνται δυνάμει του παρόντος κανονισμού τα οικονομικά συμφέροντα της Κοινότητας πρέπει να προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση αδικαιολογήτως καταβληθέντων ποσών και, σε περίπτωση που διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών κυρώσεων σύμφωνα με τον κανονισμό (EΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[13], τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[14] και τον κανονισμό (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[15].

(20) Δεδομένου ότι οι στόχοι του παρόντος κανονισμού περί ενίσχυσης της οικονομικής ανάκαμψης στην Κοινότητα, ικανοποίησης των απαιτήσεων για ασφάλεια του ενεργειακού εφοδιασμού και μείωσης των εκπομπών αερίων θερμοκηπίου μέσω της αύξησης των δαπανών σε καθορισμένους στρατηγικούς τομείς δεν μπορούν να επιτευχθούν επαρκώς από τα κράτη μέλη, και μπορούν συνεπώς, λόγω του πεδίου εφαρμογής του παρόντος κανονισμού και της φύσης των επιλεγέντων τομέων και έργων, να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας που προβλέπεται στο άρθρο 5 της Συνθήκης. Σύμφωνα με την αρχή της αναλογικότητας του ίδιου άρθρου ο παρών κανονισμός δεν υπερβαίνει το μέτρο που είναι αναγκαίο για την επίτευξη των στόχων αυτών.

(21) Λαμβανομένης υπόψη της φύσης των ζητημάτων που καλύπτουν τα υποπρογράμματα, η Επιτροπή πρέπει να επικουρείται από διάφορες επιτροπές για την επιλογή των προτάσεων που θα χρηματοδοτηθούν και τον καθορισμό του ύψους της χρηματοδότησης στο πλαίσιο κάθε υποπρογράμματος.

(22) Τα μέτρα που είναι αναγκαία για την εφαρμογή του παρόντος κανονισμού πρέπει να θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[16].

(23) Λόγω της επείγουσας ανάγκης αντιμετώπισης της οικονομικής κρίσης και των πιεστικών ενεργειακών αναγκών της Κοινότητας, ο παρών κανονισμός πρέπει να τεθεί σε ισχύ αμέσως μετά την δημοσίευσή του.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ IΕΙΣΑΓΩΓΙΚΕΣ ΔΙΑΤΑΞΕΙΣ

Άρθρο 1Αντικείμενο

Με τον παρόντα κανονισμό θεσπίζεται μέσο χρηματοδότησης, το Ευρωπαϊκό Ενεργειακό Πρόγραμμα Ανάκαμψης, που αναφέρεται στο εξής ως «ΕΕΠΑ», για την υλοποίηση στην Κοινότητα έργων στον τομέα της ενέργειας, τα οποία συμβάλλουν στην οικονομική ανάκαμψη, στην ασφάλεια του ενεργειακού εφοδιασμού και στη μείωση των εκπομπών αερίων θερμοκηπίου.

Θεσπίζονται υποπρογράμματα για την προώθηση αυτών των στόχων στους ακόλουθους τομείς:

α) διασυνδέσεις φυσικού αερίου και ηλεκτρικής ενέργειας,

β) υπεράκτιες εγκαταστάσεις αιολικής ενέργειας, και

γ) δέσμευση και αποθήκευση άνθρακα.

Με τον κανονισμό προσδιορίζονται έργα προς χρηματοδότηση στο πλαίσιο κάθε υποπρογράμματος και καθορίζονται κριτήρια για τον προσδιορισμό και την εκτέλεση δράσεων υλοποίησης των εν λόγω έργων.

Άρθρο 2Ορισμοί

Για τους σκοπούς του παρόντος κανονισμού ισχύουν οι ακόλουθοι ορισμοί:

α) «δέσμευση και αποθήκευση άνθρακα»: μέσο μετριασμού των επιπτώσεων της κλιματικής αλλαγής που συνίσταται στη δέσμευση διοξειδίου του άνθρακα (CO2) από σταθμούς ηλεκτροπαραγωγής, τη μεταφορά του σε χώρους αποθήκευσης και την διοχέτευσή του σε κατάλληλους γεωλογικούς σχηματισμούς για μόνιμη αποθήκευση·

β) «επιλέξιμες δαπάνες»: έχουν το ίδιο νόημα με εκείνο του κανονισμού (ΕΚ) αριθ. 2342/2002·

γ) «διασυνδέσεις φυσικού αερίου και ηλεκτρικής ενέργειας»: είναι:

(i) όλες οι γραμμές υψηλής τάσης, εκτός από τις γραμμές των δικτύων διανομής, και τις υποθαλάσσιες ζεύξεις, εφόσον η υποδομή αυτή χρησιμοποιείται για διαπεριφερειακή ή διεθνή μεταφορά ή σύνδεση·

(ii) κάθε εξοπλισμός ή εγκατάσταση που είναι ουσιώδης για την ορθή λειτουργία του εν λόγω συστήματος, συμπεριλαμβανομένων των συστημάτων προστασίας, παρακολούθησης και ελέγχου·

(iii) αγωγοί αερίου υψηλής πίεσης, εξαιρουμένων εκείνων των δικτύων διανομής·

(iv) υπόγειοι χώροι αποθήκευσης που είναι συνδεδεμένοι με τους προαναφερθέντες στο σημείο (iii) αγωγούς αερίου υψηλής πίεσης·

(v) εγκαταστάσεις παραλαβής, αποθήκευσης και επαναεριοποίησης για υγροποιημένο φυσικό αέριο· και

(vi) κάθε εξοπλισμός ή εγκατάσταση που είναι ουσιώδης για την ορθή λειτουργία του εν λόγω συστήματος, συμπεριλαμβανομένων των συστημάτων προστασίας, παρακολούθησης και ελέγχου·

δ) «μέρος έργου»: κάθε δραστηριότητα ανεξάρτητη οικονομικώς, τεχνικώς ή χρονικώς, η οποία συμβάλλει στην ολοκλήρωση του έργου·

ε) «επενδυτική φάση»: η φάση ενός έργου κατά την οποία πραγματοποιούνται εργασίες κατασκευής και πραγματοποιούνται κεφαλαιουχικές δαπάνες·

στ) «υπεράκτια εγκατάσταση αιολικής ενέργειας»: ηλεκτρική ενέργεια που παράγεται από στροβίλους οι οποίοι κινούνται με τον άνεμο και βρίσκονται στη θάλασσα – σε μικρή ή μεγάλη απόσταση από την ακτή·

ζ) «φάση σχεδιασμού»: η φάση ενός έργου που προηγείται της επενδυτικής φάσης, κατά τη διάρκεια της οποίας προετοιμάζεται η υλοποίηση του έργου, συμπεριλαμβανομένων ανάλογα με την περίπτωση, της αξιολόγησης της υλοποιησιμότητας, της κατάρτισης προκαταρκτικών και τεχνικών μελετών και της έκδοσης των αδειών και των εγκρίσεων.

Άρθρο 3Προϋπολογισμός

1. Ο προϋπολογισμός για την υλοποίηση του ΕΕΠΑ για το 2009 και το 2010 ανέρχεται σε 3.500 εκατομμύρια ευρώ που κατανέμονται ως εξής:

α) έργα διασύνδεσης φυσικού αερίου και ηλεκτρικής ενέργειας: 1.750 εκατομμύρια ευρώ,

β) έργα υπεράκτιων εγκαταστάσεων αιολικής ενέργειας, 500 εκατομμύρια ευρώ,

γ) έργα δέσμευσης και αποθήκευσης άνθρακα: 1.250 εκατομμύρια ευρώ.

2. Οι πιστώσεις δέσμευσης υποχρεώσεων που αντιστοιχούν στο ποσό των αποδεσμευόμενων πιστώσεων λόγω ολικής ή μερικής μη υλοποίησης των έργων για τα οποία έχουν διατεθεί, μπορεί εξαιρετικά και σε δεόντως αιτιολογημένες περιπτώσεις, να ανασυσταθούν εκ νέου το 2010 και το 2011 στις περιπτώσεις που είναι ζωτικής σημασίας για την επίτευξη των στόχων του ΕΕΠΑ.

3. Για τους σκοπούς της παραγράφου 2 κατά την έναρξη ενός οικονομικού έτους η Επιτροπή εξετάζει τις αποδεσμεύσεις που πραγματοποιήθηκαν κατά το προηγούμενο οικονομικό έτος και αξιολογεί, με γνώμονα τις ανάγκες, αν χρειάζεται ανασύσταση των πιστώσεων αυτών. Βάσει της αξιολόγησης αυτής η Επιτροπή είναι δυνατόν να υποβάλει κατάλληλες προτάσεις στην αρμόδια για τον προϋπολογισμό αρχή, έως τις 15 Φεβρουαρίου του εκάστοτε οικονομικού έτους, αναφέροντας, για κάθε θέση του προϋπολογισμού, τους λόγους της ανασύστασης των αντίστοιχων πιστώσεων.

4. Η αρμόδια για τον προϋπολογισμό αρχή αποφασίζει βάσει των προτάσεων της Επιτροπής εντός έξι εβδομάδων. Οσάκις δεν εκδίδεται απόφαση εντός της προθεσμίας αυτής, λογίζεται ότι οι προτάσεις εγκρίνονται.

5. Οι ανασυνιστώμενες πιστώσεις δεν μεταφέρονται στο επόμενο οικονομικό έτος. Οι νομικές δεσμεύσεις που αφορούν τις πιστώσεις ανάληψης υποχρεώσεων που έχουν ανασυσταθεί λήγουν στις 31 Δεκεμβρίου του έτους ν . Στο τέλος του έτους ν , το μη χρησιμοποιηθέν υπόλοιπο των ανασυσταθέντων πιστώσεων αποδεσμεύεται οριστικά από τον αρμόδιο διατάκτη.

ΚΕΦΑΛΑΙΟ IIΥποπρογράμματα

Τμήμα 1Έργα διασύνδεσης φυσικού αερίου και ηλεκτρικής ενέργειας

Άρθρο 4 Στόχοι

Η Κοινότητα προωθεί τα έργα διασύνδεσης φυσικού αερίου και ηλεκτρικής ενέργειας με την υψηλότερη κοινοτική προστιθέμενη αξία και τα οποία συμβάλλουν στην επίτευξη των εξής στόχων:

α) ασφάλεια και διαφοροποίηση των ενεργειακών πηγών και του εφοδιασμού,

β) βελτιστοποίηση της ικανότητάς του ενεργειακού δικτύου και ολοκλήρωση της εσωτερικής αγοράς ενέργειας, ιδίως όσον αφορά τα διασυνοριακά τμήματα,

γ) ανάπτυξη του δικτύου για την ενίσχυση της οικονομικής και κοινωνικής συνοχής με τη μείωση της απομόνωσης των λιγότερο ευνοημένων και νησιωτικών περιοχών της Κοινότητας,

δ) σύνδεση ανανεώσιμων πηγών ενέργειας, και

ε) ασφάλεια, αξιοπιστία και διαλειτουργικότητα των διασυνδεδεμένων ενεργειακών δικτύων.

Άρθρο 5 Προτεραιότητες

Το ΕΕΠΑ χρησιμεύει για την επείγουσα προσαρμογή και ανάπτυξη ενεργειακών δικτύων ιδιαίτερης σημασίας για την Κοινότητα που στηρίζουν την λειτουργία της εσωτερικής αγοράς ενέργειας και συμβάλλουν ιδίως στην επίλυση προβλημάτων συμφόρησης, ασφάλειας και διαφοροποίησης του ενεργειακού εφοδιασμού και στην αντιμετώπιση περιβαλλοντικών, τεχνικών και οικονομικών προβλημάτων. Απαιτείται ειδική κοινοτική στήριξη για την εντονότερη ανάπτυξη ενεργειακών δικτύων και την επιτάχυνση της κατασκευής τους.

Άρθρο 6 Κατάλογος έργων

Κατάλογος έργων τα οποία αντιστοιχούν στις προτεραιότητες που καθορίστηκαν στο άρθρο 5 περιέχεται στο μέρος Α του παραρτήματος.

Άρθρο 7Χορήγηση κοινοτικής χρηματοδοτικής συνδρομής

1. Χρηματοδοτική συνδρομή βάσει του ΕΕΠΑ (στο εξής αναφέρεται ως «ενίσχυση ΕΕΠΑ») για έργα διασύνδεσης φυσικού αερίου και ηλεκτρικής ενέργειας χορηγείται για δράσεις με τις οποίες υλοποιούνται τα έργα του μέρους Α του παραρτήματος, ή μέρη αυτών.

2. Η Επιτροπή δημοσιεύει πρόσκληση υποβολής προτάσεων για να προσδιορίσει τις δράσεις που αναφέρονται στην παράγραφο 1 και αξιολογεί τη συμμόρφωση των εν λόγω προτάσεων με τα κριτήρια επιλεξιμότητας του άρθρου 8 και τα κριτήρια επιλογής και ανάθεσης του άρθρου 9. Η Επιτροπή πληροφορεί τους δικαιούχους για κάθε χορηγούμενη ενίσχυση ΕΕΠΑ.

Άρθρο 8Eπιλεξιμότητα

1. Οι προτάσεις είναι επιλέξιμες για ενίσχυση ΕΕΠΑ μόνο εφόσον υλοποιούν τα έργα που απαριθμούνται στο μέρος Α του παραρτήματος και δεν υπερβαίνουν το μέγιστο ποσό της ενίσχυσης ΕΕΠΑ που καθορίζεται εκεί.

2. Προτάσεις είναι δυνατόν να υποβληθούν:

α) από ένα ή περισσότερα κράτη μέλη που ενεργούν από κοινού,

β) κατόπιν συμφωνίας του κράτους μέλους (ή των κρατών μελών) που αφορά άμεσα το υπόψη έργο, από μία ή περισσότερες δημόσιες ή ιδιωτικές επιχειρήσεις ή φορείς που ενεργούν από κοινού,

γ) κατόπιν συμφωνίας όλων των κρατών μελών που αφορά άμεσα το υπόψη έργο, από ένα ή περισσότερους διεθνείς οργανισμούς που ενεργούν από κοινού, ή

δ) κατόπιν συμφωνίας όλων των κρατών μελών που αφορά άμεσα το υπόψη έργο, από κοινή επιχείρηση.

3. Οι προτάσεις που υποβάλλονται από φυσικά πρόσωπα δεν είναι επιλέξιμες.

Άρθρο 9Κριτήρια επιλογής και ανάθεσης

1. Κατά την αξιολόγηση των προτάσεων οι οποίες λαμβάνονται στο πλαίσιο της πρόσκλησης υποβολής προτάσεων που αναφέρεται στο άρθρο 7 παράγραφος 2, η Επιτροπή εφαρμόζει τα εξής κριτήρια επιλογής:

α) αρτιότητα και τεχνική επάρκεια της προσέγγισης,

β) αρτιότητα του χρηματοοικονομικού πακέτου για ολόκληρη την επενδυτική φάση της δράσης.

2. Κατά την αξιολόγηση των προτάσεων οι οποίες λαμβάνονται στο πλαίσιο της πρόσκλησης υποβολής προτάσεων που αναφέρεται στο άρθρο 7 παράγραφος 2, η Επιτροπή εφαρμόζει τα εξής κριτήρια ανάθεσης:

α) ωριμότητα, ιδίως σε σχέση με την ικανότητα έγκαιρης έναρξης των εργασιών και δέσμευσης κονδυλίων πριν από το τέλος του 2010,

β) κατά πόσο η μη πρόσβαση σε χρηματοδότηση καθυστερεί την υλοποίηση της δράσης,

γ) έκταση στην οποία η ενίσχυση ΕΕΠΑ θα κινητοποιήσει δημόσια και ιδιωτική χρηματοδότηση,

δ) κοινωνικοοικονομικές επιπτώσεις,

ε) περιβαλλοντικές επιπτώσεις,

στ) συμβολή στη συνέχεια και την διαλειτουργικότητα του ενεργειακού δικτύου καθώς και στην βελτιστοποίηση της ικανότητάς του,

ζ) συμβολή στην βελτίωση της ποιότητας εξυπηρέτησης, της ασφάλειας και της προστασίας,

η) κατά πόσο τα κράτη μέλη έχουν αποδείξει την δέσμευσή τους να συνεχίσουν την προώθηση του έργου, ιδίως όσον αφορά τις διαδικασίες και τις διεργασίες που αναφέρονται στο άρθρο 12 παράγραφος 2.

Άρθρο 10Όροι της χρηματοδότησης

1. Η ενίσχυση ΕΕΠΑ καλύπτει μόνο τις σχετικές με το έργο δαπάνες οι οποίες βαρύνουν τους δικαιούχους ή τους τρίτους που είναι υπεύθυνοι για την υλοποίηση του έργου.

2. Η ενίσχυση ΕΕΠΑ δεν υπερβαίνει το 50% των επιλέξιμων δαπανών.

Άρθρο 11Μέσα

1. Μετά την πρόσκληση υποβολής προτάσεων που αναφέρεται στο άρθρο 7 παράγραφος 2, η Επιτροπή ενεργώντας με την διαδικασία που προβλέπεται στο άρθρο 27 παράγραφος 2, επιλέγει τα έργα που θα λάβουν ενίσχυση ΕΕΠΑ και καθορίζει το ποσό της ενίσχυσης ΕΕΠΑ που θα χορηγηθεί. Η Επιτροπή προσδιορίζει του όρους και τις μεθόδους υλοποίησής τους.

2. Η ενίσχυση ΕΕΠΑ χορηγείται βάσει αποφάσεων της Επιτροπής.

Άρθρο 12Οικονομικές αρμοδιότητες των κρατών μελών

1. Τα κράτη μέλη διενεργούν τεχνική παρακολούθηση και οικονομικό έλεγχο των έργων σε στενή συνεργασία με την Επιτροπή και πιστοποιούν το ύψος και τη συμμόρφωση με τον παρόντα κανονισμό των δαπανών που πραγματοποιούνται για έργα ή μέρη αυτών. Τα κράτη μέλη μπορούν να ζητήσουν τη συμμετοχή της Επιτροπής σε επιτόπιους ελέγχους.

2. Τα κράτη μέλη ενημερώνουν την Επιτροπή σχετικά με τα μέτρα τα οποία λαμβάνονται βάσει της παραγράφου 1, παρέχοντάς της ιδίως περιγραφή των συστημάτων ελέγχου, διαχείρισης και παρακολούθησης που έχουν δημιουργηθεί για να διασφαλίζεται ότι τα έργα έχουν ολοκληρωθεί με επιτυχία και ότι οι συναφείς δαπάνες είναι νόμιμες και κανονικές.

Τμήμα 2Έργα υπεράκτιων εγκαταστάσεων αιολικής ενέργειας

Άρθρο 13 Χορήγηση ενίσχυσης ΕΕΠΑ

1. Η ενίσχυση ΕΕΠΑ για έργα υπεράκτιων εγκαταστάσεων αιολικής ενέργειας χορηγείται μετά από πρόσκληση υποβολής προτάσεων η οποία περιορίζεται στις δράσεις με τις οποίες υλοποιούνται τα έργα που αναφέρονται στο μέρος Β του παραρτήματος.

2. Η Επιτροπή δημοσιεύει πρόσκληση υποβολής προτάσεων για να προσδιορίσει τις δράσεις που αναφέρονται στην παράγραφο 1 και αξιολογεί τη συμμόρφωση των εν λόγω προτάσεων με τα κριτήρια επιλεξιμότητας του άρθρου 14 και τα κριτήρια επιλογής και ανάθεσης του άρθρου 15.

3. Η Επιτροπή πληροφορεί τους δικαιούχους για κάθε χορηγούμενη ενίσχυση ΕΕΠΑ.

Άρθρο 14Eπιλεξιμότητα

1. Οι προτάσεις είναι επιλέξιμες για ενίσχυση ΕΕΠΑ μόνο εφόσον υλοποιούν τα έργα που απαριθμούνται στο μέρος Β του παραρτήματος, δεν υπερβαίνουν το μέγιστο ποσό της ενίσχυσης ΕΕΠΑ που καθορίζεται εκεί και ικανοποιούν τους εξής όρους:

α) το χρονοδιάγραμμα του έργου περιλαμβάνει σημαντικές κεφαλαιουχικές δαπάνες κατά το 2009 και το 2010,

β) το έργο διευθύνεται από εμπορική επιχείρηση.

2. Προτάσεις μπορούν να υποβληθούν από μία ή περισσότερες επιχειρήσεις που ενεργούν από κοινού.

3. Οι προτάσεις που υποβάλλονται από φυσικά πρόσωπα δεν είναι επιλέξιμες.

Άρθρο 15Κριτήρια επιλογής και ανάθεσης

1. Κατά την αξιολόγηση των προτάσεων οι οποίες λαμβάνονται στο πλαίσιο της πρόσκλησης υποβολής προτάσεων που αναφέρεται στο άρθρο 13 παράγραφος 1, η Επιτροπή εφαρμόζει τα εξής κριτήρια επιλογής:

α) αρτιότητα και τεχνική επάρκεια της προσέγγισης,

β) αρτιότητα του χρηματοοικονομικού πακέτου για ολόκληρη την επενδυτική φάση του έργου.

2. Κατά την αξιολόγηση των προτάσεων οι οποίες λαμβάνονται στο πλαίσιο της πρόσκλησης υποβολής προτάσεων που αναφέρεται στο άρθρο 13 παράγραφος 1, η Επιτροπή εφαρμόζει τα εξής κριτήρια ανάθεσης:

α) κατά πόσο το έργο βελτιώνει ή αυξάνει την κλίμακα των εγκαταστάσεων και των υποδομών που βρίσκονται ήδη υπό κατασκευή ή βρίσκονται στη φάση του σχεδιασμού,

β) κατά πόσο το έργο περιλαμβάνει την κατασκευή εγκαταστάσεων και υποδομών κανονικού μεγέθους και βιομηχανικής κλίμακας, και κατά πόσο καλύπτει ιδίως τα ακόλουθα:

(i) εξισορρόπηση της μεταβλητότητας της ηλεκτρικής ενέργειας από τον άνεμο μέσω ενσωματωμένων συστημάτων,

(ii) συστήματα αποθήκευσης μεγάλης κλίμακας,

(iii) διαχείριση αιολικών πάρκων ως εικονικών σταθμών ηλεκτροπαραγωγής (άνω του 1 GW),

(iv) στρόβιλοι τοποθετημένοι σε μεγαλύτερη απόσταση από την ακτή ή σε ύδατα μεγαλύτερου βάθους (20 έως 50 m) σε σχέση με τις τυπικές σημερινές εγκαταστάσεις,

(v) καινοτόμα σχέδια επιμέρους δομών, ή

(vi) διεργασίες συναρμολόγησης, εγκατάστασης, λειτουργίας και αποξήλωσης και δοκιμές των εν λόγω διεργασιών σε έργα πραγματικών διαστάσεων.

γ) καινοτόμα χαρακτηριστικά του έργου και κατά πόσο αποδεικνύει την υλοποίηση των εν λόγω χαρακτηριστικών,

δ) επίπτωση του έργου και συμβολή του στο κοινοτικό σύστημα δικτύου παράκτιων εγκαταστάσεων αιολικής ενέργειας, συμπεριλαμβανομένου και του δυναμικού του για αναπαραγωγή,

ε) δέσμευση που έχουν επιδείξει οι δικαιούχοι για την διάδοση των αποτελεσμάτων της τεχνολογικής προόδου που θα πραγματοποιηθεί στο πλαίσιο του έργου σε άλλες ευρωπαϊκές επιχειρήσεις με τρόπο συμβατό με το κοινοτικό δίκαιο και ιδιαίτερα με τους στόχους και τις δομές που σκιαγραφούνται στο ευρωπαϊκό στρατηγικό σχέδιο ενεργειακών τεχνολογιών.

Άρθρο 16Όροι της χρηματοδότησης

1. Η ενίσχυση ΕΕΠΑ συμβάλλει στην κάλυψη των δαπανών που συνδέονται με την κατασκευή και την λειτουργία των έργων.

2. Η ενίσχυση ΕΕΠΑ δεν υπερβαίνει το 50% των δαπανών που αναφέρονται στην παράγραφο 1. Η ενδεχόμενη σώρευση κοινοτικής και εθνικής χρηματοδότησης δεν οδηγεί σε υπεραντιστάθμιση.

Άρθρο 17Μέσα

1. Μετά την πρόσκληση υποβολής προτάσεων που αναφέρεται στο άρθρο 13 παράγραφος 1, η Επιτροπή ενεργώντας με την διαδικασία που προβλέπεται στο άρθρο 27 παράγραφος 2, επιλέγει τα έργα που θα λάβουν ενίσχυση ΕΕΠΑ και καθορίζει το ποσό της ενίσχυσης ΕΕΠΑ που θα χορηγηθεί. Η Επιτροπή προσδιορίζει του όρους και τις μεθόδους υλοποίησής τους.

2. Η ενίσχυση ΕΕΠΑ χορηγείται βάσει συμφωνιών επιχορήγησης.

Τμήμα 3Δέσμευση και αποθήκευση άνθρακα

Άρθρο 18 Χορήγηση ενίσχυσης ΕΕΠΑ

1. Η ενίσχυση ΕΕΠΑ για έργα δέσμευσης και αποθήκευσης άνθρακα χορηγείται σε δράσεις με τις οποίες υλοποιούνται τα έργα του μέρους Γ του παραρτήματος.

2. Η Επιτροπή δημοσιεύει πρόσκληση υποβολής προτάσεων για να προσδιορίσει τις δράσεις που αναφέρονται στην παράγραφο 1 και αξιολογεί τη συμμόρφωση των εν λόγω προτάσεων με τα κριτήρια επιλεξιμότητας του άρθρου 19 και τα κριτήρια επιλογής και ανάθεσης του άρθρου 20.

3. Στην περίπτωση κατά την οποία, για έργα τα οποία βρίσκονται στο ίδιο κράτος μέλος, τα κριτήρια επιλεξιμότητας του άρθρου 19 και τα κριτήρια επιλογής και ανάθεσης του άρθρου 20 παράγραφος 1 ικανοποιούνται από περισσότερες προτάσεις, η Επιτροπή από τις εν λόγω προτάσεις, επιλέγει για ενίσχυση ΕΕΠΑ, βάσει των κριτηρίων ανάθεσης του άρθρου 20 παράγραφος 2, μία το πολύ πρόταση ανά κράτος μέλος.

4. Ενίσχυση ΕΕΠΑ χορηγείται σε 5 το πολύ έργα. Η χρηματοδότηση δεν υπερβαίνει τα 250 εκατομμύρια ευρώ ανά έργο.

5. Η Επιτροπή πληροφορεί τους δικαιούχους για κάθε χορηγούμενη ενίσχυση ΕΕΠΑ.

Άρθρο 19Eπιλεξιμότητα

1. Οι προτάσεις είναι επιλέξιμες για ενίσχυση ΕΕΠΑ μόνο εφόσον υλοποιούν τα έργα που απαριθμούνται στο μέρος Γ του παραρτήματος, και ικανοποιούν τους εξής όρους:

α) τα έργα αποδεικνύουν ότι διαθέτουν ικανότητα δέσμευσης τουλάχιστον 85% του διοξειδίου του άνθρακα σε εγκαταστάσεις ηλεκτροπαραγωγής ηλεκτρικής ισχύος τουλάχιστον 300 MW ή ισοδύναμη και ικανότητα μεταφοράς και ασφαλούς υπόγειας γεωλογικής αποθήκευσης του εν λόγω διοξειδίου του άνθρακα,

β) το χρονοδιάγραμμα του έργου περιλαμβάνει σημαντικές κεφαλαιουχικές δαπάνες κατά το 2009 και το 2010,

γ) οι υπεύθυνοι του έργου δηλώνουν υπεύθυνα ότι οι γενικές γνώσεις που θα προκύψουν από την εγκατάσταση επίδειξης θα διατεθούν στην βιομηχανία γενικά και θα συμβάλλουν στο ευρωπαϊκό στρατηγικό σχέδιο ενεργειακών τεχνολογιών[17].

2. Προτάσεις υποβάλλονται από μία ή περισσότερες επιχειρήσεις που ενεργούν από κοινού.

3. Οι προτάσεις που υποβάλλονται από φυσικά πρόσωπα δεν είναι επιλέξιμες.

Άρθρο 20Κριτήρια επιλογής και ανάθεσης

1. Κατά την αξιολόγηση των προτάσεων οι οποίες λαμβάνονται στο πλαίσιο της πρόσκλησης υποβολής προτάσεων που αναφέρεται στο άρθρο 18 παράγραφος 2, η Επιτροπή εφαρμόζει τα εξής κριτήρια επιλογής:

α) αρτιότητα και τεχνική επάρκεια της προσέγγισης,

β) αρτιότητα του χρηματοοικονομικού πακέτου για ολόκληρη την επενδυτική φάση του έργου,

γ) εντοπισμός όλων των απαραίτητων αδειών που απαιτούνται για την κατασκευή και λειτουργία του έργου στις προτεινόμενες τοποθεσίες και ύπαρξη στρατηγικής για την εξασφάλιση των εν λόγω αδειών.

2. Κατά την αξιολόγηση των προτάσεων οι οποίες λαμβάνονται στο πλαίσιο της πρόσκλησης υποβολής προτάσεων που αναφέρεται στο άρθρο 18 παράγραφος 2, η Επιτροπή εφαρμόζει τα εξής κριτήρια ανάθεσης:

α) αιτούμενη χρηματοδότηση ανά τόνο δεσμευόμενου διοξειδίου του άνθρακα κατά την πρώτη πενταετία λειτουργίας (συντελεστής 40%),

β) πολυπλοκότητα του έργου και επίπεδο καινοτομίας του συνόλου της εγκατάστασης, συμπεριλαμβανομένων κι άλλων συνοδευτικών ερευνητικών δραστηριοτήτων καθώς και δέσμευση που έχουν αναλάβει οι δικαιούχοι για την διάδοση των αποτελεσμάτων της τεχνολογικής προόδου, που θα πραγματοποιηθεί στο πλαίσιο του έργου, σε άλλες ευρωπαϊκές επιχειρήσεις με τρόπο συμβατό με το κοινοτικό δίκαιο και ιδιαίτερα με τους στόχους και τις δομές που σκιαγραφούνται στο ευρωπαϊκό στρατηγικό σχέδιο ενεργειακών τεχνολογιών (συντελεστής 40%),

δ) αρτιότητα και επάρκεια του σχεδίου διαχείρισης, συμπεριλαμβανομένων και των επιστημονικών, μηχανολογικών και τεχνολογικών πληροφοριών και δεδομένων που περιέχει, και τεκμηρίωση της ετοιμότητας του προτεινόμενου σχεδίου να εξασφαλίσει την έναρξη λειτουργίας του έργου μέχρι τις 31 Δεκεμβρίου 2015 (συντελεστής 20%).

Άρθρο 21Όροι της χρηματοδότησης

Η ενίσχυση ΕΕΠΑ συμβάλλει στην κάλυψη των δαπανών για τα στοιχεία εκείνα της επενδυτικής φάσης του έργου που συνδέονται αποκλειστικά με την δέσμευση και αποθήκευση άνθρακα, λαμβανομένων υπόψη των ενδεχόμενων κερδών λειτουργίας. Δεν υπερβαίνει το 80% του συνόλου των επιλέξιμων επενδυτικών δαπανών.

Άρθρο 22Μέσα

1. Μετά την πρόσκληση υποβολής προτάσεων η οποία αναφέρεται στο άρθρο 18 παράγραφος 2, η Επιτροπή ενεργώντας με την διαδικασία που προβλέπεται στο άρθρο 28 παράγραφος 2, επιλέγει τις προτάσεις που θα λάβουν ενίσχυση ΕΕΠΑ και καθορίζει το ποσό της ενίσχυσης ΕΕΠΑ που θα χορηγηθεί. Η Επιτροπή προσδιορίζει του όρους και τις μεθόδους υλοποίησης των προτάσεων.

2. Η ενίσχυση ΕΕΠΑ χορηγείται βάσει συμφωνιών επιχορήγησης.

ΚΕΦΑΛΑΙΟ IIIΚΟΙΝΕΣ ΔΙΑΤΑΞΕΙΣ

Άρθρο 23Άλλες ενισχύσεις και μέσα ΕΕΠΑ

1. Μέρος της κοινοτικής ενίσχυσης για τα έργα που αναφέρονται στο παράρτημα μπορεί να υλοποιηθεί μέσω συμμετοχής σε κατάλληλο μέσο στο πλαίσιο των πόρων της Ευρωπαϊκής Τράπεζας Επενδύσεων. Η εν λόγω συμμετοχή δεν υπερβαίνει το ποσό των 500 εκατομμυρίων ευρώ. Η συμμετοχή της Κοινότητας στο μέσο εγγύησης δανείων, ή σε άλλο χρηματοδοτικό μέσο, περιλαμβανομένης της διαχειριστικής αμοιβής και άλλων επιλέξιμων δαπανών, περιορίζεται στο ποσό της κοινοτικής συνεισφοράς στο εν λόγω μέσο και δεν υφίσταται περαιτέρω υποχρέωση για τον γενικό προϋπολογισμό της Ευρωπαϊκής Ένωσης.

2. Η Επιτροπή ενεργώντας σύμφωνα με την διαδικασία του άρθρου 28 παράγραφος 2 αποφασίζει επί του ποσού της ενίσχυσης ΕΕΠΑ που χορηγείται στο εν λόγω μέσο. Η Επιτροπή και η Ευρωπαϊκή Τράπεζα Επενδύσεων συνάπτουν μνημόνιο συμφωνίας στο οποίο καθορίζονται οι όροι και οι μέθοδοι υλοποίησης της απόφασης.

Άρθρο 24Λεπτομέρειες προγραμματισμού και υλοποίησης

1. Κατά παρέκκλιση από το άρθρο 75 παράγραφος 2 και το άρθρο 110 του δημοσιονομικού κανονισμού, οι προσκλήσεις υποβολής προτάσεων προκηρύσσονται απευθείας από την Επιτροπή βάσει του διαθέσιμου προϋπολογισμού που αναφέρεται στο άρθρο 3 παράγραφος 1 του παρόντος κανονισμού και βάσει των κριτηρίων επιλεξιμότητας, επιλογής και ανάθεσης που καθορίζονται στο κεφάλαιο ΙΙ του παρόντος κανονισμού.

2. Η ενίσχυση ΕΕΠΑ καλύπτει μόνο τις σχετικές με το έργο δαπάνες οι οποίες βαρύνουν τους δικαιούχους που είναι υπεύθυνοι για την υλοποίηση του έργου. Οι δαπάνες είναι δυνατόν να είναι επιλέξιμες από την ημερομηνία που αναφέρεται στο άρθρο 31.

3. Ο ΦΠΑ αποτελεί μη επιλέξιμη δαπάνη, με εξαίρεση όσον αφορά τον μη επιστρεπτέο ΦΠΑ.

4. Τα έργα που χρηματοδοτούνται βάσει του παρόντος κανονισμού εκτελούνται σύμφωνα με το κοινοτικό δίκαιο και λαμβάνουν υπόψη τις οικείες κοινοτικές πολιτικές, στους τομείς ιδίως του ανταγωνισμού, συμπεριλαμβανομένων και των κανόνων που ισχύουν για τις κρατικές ενισχύσεις, της προστασίας του περιβάλλοντος, της υγείας, της βιώσιμης ανάπτυξης και των δημόσιων συμβάσεων.

Άρθρο 25Αποθεματικό

Ποσοστό έως 0,1% του προϋπολογισμού που προβλέπεται στον παρόντα κανονισμό διατίθεται για δαπάνες υλοποίησης και αξιολόγησης της Επιτροπής.

Άρθρο 26 Γενικές αρμοδιότητες των κρατών μελών

1. Στο πλαίσιο των αρμοδιοτήτων τους τα κράτη μέλη καταβάλλουν κάθε προσπάθεια για να υλοποιήσουν τα έργα που λαμβάνουν ενίσχυση ΕΕΠΑ. Καταβάλλουν ιδίως κάθε προσπάθεια να επιταχύνουν τις διοικητικές διαδικασίες και εγκρίσεις, τις διαδικασίες αδειοδότησης και πιστοποίησης που πρέπει να εκπληρώσουν οι υπεύθυνοι των έργων.

2. Τα κράτη μέλη κοινοποιούν στην Επιτροπή μέχρι τις 31 Μαρτίου κάθε έτους τα μέτρα που έλαβαν βάσει της παραγράφου 1 κατά τη διάρκεια του προηγούμενου έτους.

Άρθρο 27Προστασία των οικονομικών συμφερόντων των Ευρωπαϊκών Κοινοτήτων

1. Η Επιτροπή εξασφαλίζει ότι, κατά την υλοποίηση δράσεων που χρηματοδοτούνται δυνάμει του παρόντος κανονισμού, τα οικονομικά συμφέροντα της Κοινότητας προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση αδικαιολογήτως καταβληθέντων ποσών και, σε περίπτωση που διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών κυρώσεων, σύμφωνα με τους κανονισμούς (EΚ, Ευρατόμ) αριθ. 2988/95, (Ευρατόμ, ΕΚ) αριθ. 2185/96 του Συμβουλίου, και τον κανονισμό (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου.

2. Για τις κοινοτικές δράσεις που χρηματοδοτούνται στο πλαίσιο του παρόντος κανονισμού, η έννοια της παρατυπίας που αναφέρεται στο άρθρο 1, παράγραφος 2, του κανονισμού (EΚ, Ευρατόμ) αριθ. 2988/95 καλύπτει κάθε παραβίαση διάταξης του κοινοτικού δικαίου ή κάθε παραβίαση συμβατικής υποχρέωσης που προκύπτει από πράξη ή παράλειψη οικονομικού φορέα, η οποία έχει ή ενδέχεται να έχει ως αποτέλεσμα να ζημιωθεί ο γενικός προϋπολογισμός της Ευρωπαϊκής Ένωσης ή οι προϋπολογισμοί τους οποίους αυτή διαχειρίζεται, με αδικαιολόγητη δαπάνη.

3. Όλα τα μέτρα εφαρμογής που προκύπτουν από τον παρόντα κανονισμό προβλέπουν ιδίως την επίβλεψη και τον χρηματοοικονομικό έλεγχο από την Επιτροπή ή άλλον εξουσιοδοτημένο εκπρόσωπό της και λογιστικούς ελέγχους, εν ανάγκη επιτόπιους, από το Ευρωπαϊκό Ελεγκτικό Συνέδριο.

ΚΕΦΑΛΑΙΟ ΙV ΕΚΤΕΛΕΣΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 28Επιτροπές

1. Η Επιτροπή επικουρείται από τις ακόλουθες επιτροπές:

α) για τα έργα δέσμευσης και αποθήκευσης άνθρακα από την επιτροπή που έχει συσταθεί με το άρθρο 8 της απόφασης 2006/971/ΕΚ του Συμβουλίου[18],

β) για τα έργα υπεράκτιων εγκαταστάσεων αιολικής ενέργειας από την επιτροπή που έχει συσταθεί με το άρθρο 8 της απόφασης 2006/971/ΕΚ του Συμβουλίου,

γ) για τα έργα διασύνδεσης φυσικού αερίου και ηλεκτρικής ενέργειας από την επιτροπή που έχει συσταθεί με το άρθρο 15 του κανονισμού (ΕΚ) αριθ. 680/2007 του Ευρωπαϊκού Κοινοβουλίου και του Συμβουλίου.

2. Στις περιπτώσεις που γίνεται μνεία του παρόντος άρθρου εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.

Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.

Άρθρο 29Αξιολόγηση

1. Η Επιτροπή προβαίνει σε αξιολόγηση του ΕΕΠΑ για να εκτιμήσει τη συμβολή του στους στόχους της κοινοτικής ενεργειακής πολιτικής και την αποτελεσματική χρήση των πιστώσεων.

2. Η Επιτροπή δύναται να ζητεί από το δικαιούχο κράτος μέλος να της υποβάλλει ειδική αξιολόγηση των έργων που χρηματοδοτούνται στο πλαίσιο κεφαλαίου ΙΙ του παρόντος κανονισμού ή, ενδεχομένως, να της παρέχει τις αναγκαίες πληροφορίες καθώς και αρωγή για να προβαίνει η ίδια στην αξιολόγηση των έργων αυτών.

3. Η Επιτροπή υποβάλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών έκθεση αξιολόγησης σχετικά με τα αποτελέσματα του ΕΕΠΑ.

Άρθρο 30Έκθεση προς το Ευρωπαϊκό Κοινοβούλιο και το Συμβούλιο

Η Επιτροπή παρακολουθεί την εφαρμογή του παρόντος κανονισμού. Κατά την υποβολή του προσχεδίου του προϋπολογισμού, η Επιτροπή υποβάλλει, σε ετήσια βάση, έκθεση στο Ευρωπαϊκό Κοινοβούλιο και το Συμβούλιο σχετικά με την υλοποίηση του προγράμματος.

Άρθρο 31Έναρξη ισχύος

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ Επιλέξιμα έργα

A. ΑΓΩΓΟΙ ΔΙΑΣΥΝΔΕΣΗΣ

1. Αγωγοί διασύνδεσης φυσικού αερίου

Έργο | Τοποθεσία υποστηριζόμενων έργων | Προβλεπόμενη κοινοτική συνεισφορά (εκατομμύρια ευρώ) |

Νότιος διάδρομος φυσικού αερίου NABUCCO[19] ITGI – Ποσειδών | Αυστρία, Ουγγαρία, Βουλγαρία, Γερμανία, Ρουμανία Ιταλία, Ελλάδα | 250 100 |

Βαλτική διασύνδεση Skanled | Πολωνία, Δανία, Σουηδία | 150 |

Δίκτυο υγροποιημένου φυσικού αερίου Τερματικό υγροποιημένου φυσικού αερίου στην ακτή της Πολωνίας στο λιμάνι της Świnoujście | Πολωνία | 80 |

Κεντρική και Νοτιοανατολική Ευρώπη Αγωγός διασύνδεσης Σλοβακίας-Ουγγαρίας (Vel’ký Krtíš – Balassagyarmat) Σύστημα μεταφοράς φυσικού αερίου στη Σλοβενία από τα σύνορα με την Αυστρία μέχρι την Λουμπλιάνα (εξαιρουμένου του τμήματος Rogatec-Kidričevo) Διασύνδεση Βουλγαρίας - Ελλάδας (Haskovo-Κομοτηνή) Αγωγός διασύνδεσης φυσικού αερίου Ρουμανίας-Ουγγαρίας Επέκταση της ικανότητας αποθήκευσης φυσικού αερίου στον κόμβο της Τσεχίας Υποδομή και εξοπλισμός για να επιτραπεί η ροή φυσικού αερίου μεταξύ δύσης και ανατολής σε περίπτωση βραχυπρόθεσμης διαταραχής της τροφοδοσίας | Σλοβακία-Ουγγαρία Σλοβενία Βουλγαρία, Ελλάδα Ρουμανία, Ουγγαρία Τσεχική Δημοκρατία Όλα τα κράτη μέλη | 25 40 20 30 25 20 |

Μεσόγειος Ενίσχυση του γαλλικού δικτύου στον άξονα Αφρική-Ισπανία-Γαλλία | Γαλλία | 150 |

Περιοχή Βόρειας Θάλασσας Αγωγός Γερμανίας-Βελγίου-Ηνωμένου Βασιλείου Σύνδεση Γαλλίας-Βελγίου | Βέλγιο Γαλλία, Βέλγιο | 35 100 |

ΣΥΝΟΛΟ | 1.025 |

2. Αγωγοί διασύνδεσης ηλεκτρικής ενέργειας

Έργο | Τοποθεσία υποστηριζόμενων έργων | Προβλεπόμενη κοινοτική συνεισφορά (εκατομμύρια ευρώ) |

Βαλτική διασύνδεση Estlink-2 Διασύνδεση Σουηδίας-Χωρών της Βαλτικής και ενίσχυση του δικτύου στις Χώρες της Βαλτικής | Εσθονία, Φινλανδία Σουηδία, Λετονία, Λιθουανία | 100 175 |

Κεντρική και Νοτιοανατολική Ευρώπη Halle/Saale – Schweinfurt | Γερμανία | 50 |

Μεσόγειος Ενίσχυση της διασύνδεσης Πορτογαλίας-Ισπανίας Διασύνδεση Γαλλίας-Ισπανίας (Baixas – Sta Llogaia) Νέο υποθαλάσσιο καλώδιο 380 kV AC μεταξύ Σικελίας-Ηπειρωτικής Ιταλίας (Sorgente – Rizziconi) | Πορτογαλία Γαλλία, Ισπανία Ιταλία | 30 150 100 |

Περιοχή Βόρειας Θάλασσας Διασύνδεση Δημοκρατίας της Ιρλανδίας-Ουαλίας | Ιρλανδία, Ηνωμένο Βασίλειο | 100 |

ΣΥΝΟΛΟ | 705 |

3. Έργα σε μικρά νησιά

Πρωτοβουλίες σε μικρά απομονωμένα νησιά | Κύπρος, Μάλτα | 20 |

B. ΕΡΓΑ ΥΠΕΡΑΚΤΙΩΝ ΕΓΚΑΤΑΣΤΑΣΕΩΝ ΑΙΟΛΙΚΗΣ ΕΝΕΡΓΕΙΑΣ

Έργο | Ισχύς | Τοποθεσία υποστηριζόμενων έργων | Προβλεπόμενη κοινοτική συνεισφορά (εκατομμύρια ευρώ) |

1) Ενσωμάτωση στο δίκτυο υπεράκτιων εγκαταστάσεων αιολικής ενέργειας |

1.1. Βαλτική I και II - Kriegers Flak I, II, III Κατασκευή έργων που βρίσκονται στο στάδιο της ανάπτυξης. Χρηματοδότηση με στόχο την κάλυψη των επιπλέον δαπανών για την διασφάλιση κοινής λύσης διασύνδεσης | 1,5 GW | Δανία, Σουηδία, Γερμανία, Πολωνία | 150 |

1.2. Δίκτυο Βόρειας θάλασσας Ανάπτυξη κατά τμήματα του υπεράκτιου δικτύου, επίδειξη εικονικού υπεράκτιου σταθμού ηλεκτροπαραγωγής | 1 GW | Ηνωμένο Βασίλειο, Κάτω Χώρες, Γερμανία, Ιρλανδία, Δανία | 150 |

2) Νέοι στρόβιλοι, δομές και συνιστώσες, βελτιστοποίηση των κατασκευαστικών δυνατοτήτων |

2.1 Alpha Ventus/Bard Offshore 1 Κατασκευή έργων που βρίσκονται στο στάδιο της ανάπτυξης. Στρόβιλοι μεγέθους 6-7 MW νέας γενιάς και καινοτόμων δομών, σε μεγάλη απόσταση από την ακτή (έως και 100 χιλ.) σε ύδατα μεγαλύτερου βάθους (έως 40 m). | 0,5 GW | Γερμανία, Πολωνία | 150 |

2.2 Υπεράκτιο αιολικό πάρκο Aberdeen (Ευρωπαϊκό κέντρο δοκιμών) Κατασκευή έργου που βρίσκεται στο στάδιο της ανάπτυξης. Δοκιμή στροβίλων πολλαπλών MW. Ανάπτυξη καινοτόμων δομών και επιμέρους δομών συμπεριλαμβανομένης βελτιστοποίησης των κατασκευαστικών δυνατοτήτων του εξοπλισμού παραγωγής υπεράκτιων εγκαταστάσεων αιολικής ενέργειας. Προβλέπεται αύξηση μεγέθους κατά 100 MW. | 0,25 GW | Ηνωμένο Βασίλειο | 40 |

2.3 Thornton Bank Κατασκευή έργου που βρίσκεται στο στάδιο της ανάπτυξης. Διδάγματα από το έργο Downvind (συγχρηματοδοτούμενο από το ΠΠ6). Αναβάθμιση των στροβίλων της εγκατάστασης Downvind (μεγέθους 5 MW) σε βαθέα ύδατα (έως 30 μ) με μικρές οπτικές επιπτώσεις (μέχρι 30 χιλ.). | 90 MW | Βέλγιο | 10 |

ΣΥΝΟΛΟ | 500 |

Γ. ΕΡΓΑ ΔΕΣΜΕΥΣΗΣ ΚΑΙ ΑΠΟΘΗΚΕΥΣΗΣ ΑΝΘΡΑΚΑ

Ονομασία έργου / Τοποθεσία | Προβλεπόμενη κοινοτική συνεισφορά (εκατομμύρια ευρώ) | Καύσιμο | Ισχύς | Τεχνική δέσμευσης | Αρχή αποθήκευσης |

Huerth | Γερμανία | 250 | Άνθρακας | 450 MW | IGCC | Αλατούχος υδροφόρος ορίζοντας |

Jaenschwalde | Άνθρακας | 500 MW | Oxyfuel | Πεδία πετρελαίου/Φυσικού αερίου |

Eemshaven | Κάτω Χώρες | 250 | Άνθρακας | 1.200 MW | IGCC | Πεδία πετρελαίου/Φυσικού αερίου |

Rotterdam | Άνθρακας | 1080 MW | PC | Πεδία πετρελαίου/Φυσικού αερίου |

Rotterdam | Άνθρακας | 800 MW | PC | Πεδία πετρελαίου/Φυσικού αερίου |

Belchatow | Πολωνία | 250 | Άνθρακας | 858 MW | PC | Αλατούχος υδροφόρος ορίζοντας |

Compostella | Ισπανία (με Πορτογαλία) | 250 | Άνθρακας | 500 MW | Oxyfuel | Αλατούχος υδροφόρος ορίζοντας |

Kingsnorth | Ηνωμένο Βασίλειο | 250 | Άνθρακας | 800 MW | PC | Πεδία πετρελαίου/Φυσικού αερίου |

Longannet | Άνθρακας | 3.390 MW | PC | Αλατούχος υδροφόρος ορίζοντας |

Tilbury | Άνθρακας | 1.600 MW | PC | Πεδία πετρελαίου/Φυσικού αερίου |

Hatfield (Yorkshire) | Άνθρακας | 900 MW | IGCC | Πεδία πετρελαίου/Φυσικού αερίου |

Σύνολο 1.250 |

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Το παρόν νομοθετικό δημοσιονομικό δελτίο συνοδεύει και συμπληρώνει την αιτιολογική έκθεση. Συνεπώς, κατά τη συμπλήρωσή του, και εφόσον δεν θίγεται η αναγνωσιμότητά του, θα πρέπει να αποφεύγεται η επανάληψη πληροφοριών που περιέχονται στην αιτιολογική έκθεση. Προτού συμπληρώσετε το δελτίο, διαβάστε τις ειδικές κατευθυντήριες γραμμές οι οποίες παρέχουν οδηγίες και διευκρινίσεις σχετικά με τα κατωτέρω σημεία.

1. ΤΙΤΛΟΣ ΤΗΣ ΠΡΟΤΑΣΗΣ:

Κανονισμός του Ευρωπαϊκού Κοινοβουλίου και του Συμβουλίου περί θέσπισης προγράμματος ενίσχυσης της οικονομικής ανάκαμψης με τη χορήγηση κοινοτικής οικονομικής συνδρομής για έργα στον τομέα της ενέργειας.

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας(-είς) δραστηριότητας και σχετική(-ές) δραστηριότητα(-ες):

06: Ενέργεια και μεταφορές

06 09: Ενεργειακά έργα για την ενίσχυση της οικονομικής ανάκαμψης

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές Β.Α) συμπεριλαμβανομένων των ονομασιών τους:

06 09 01: Ενεργειακά έργα για την ενίσχυση της οικονομικής ανάκαμψης: ενεργειακά δίκτυα

06 09 02: Ενεργειακά έργα για την ενίσχυση της οικονομικής ανάκαμψης: δέσμευση και αποθήκευση άνθρακα

06 09 03: Ενεργειακά έργα για την ενίσχυση της οικονομικής ανάκαμψης: ευρωπαϊκό σύστημα δικτύου υπεράκτιων εγκαταστάσεων αιολικής ενέργειας

06 01 04 13: Ενεργειακά έργα για την ενίσχυση της οικονομικής ανάκαμψης: Δαπάνες για τη διοικητική διαχείριση

3.2. Διάρκεια της δράσης και των δημοσιονομικών επιπτώσεων:

Έναρξη: 2009 λήξη: 2010

3.3. Δημοσιονομικά χαρακτηριστικά ( να προστεθούν γραμμές εάν είναι αναγκαίο ) :

Γραμμή προϋπολογισμού | Τύπος δαπάνης | Νέο | Συνεισφορά ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

06 09 01 | ΜΥΔ | Διαχωρ. | ΝΑΙ | ΟΧΙ | ΟΧΙ | 1α |

06 09 02 | ΜΥΔ | Διαχωρ. | ΝΑΙ | ΟΧΙ | ΟΧΙ | 1α |

06 09 03 | ΜΥΔ | Διαχωρ. | ΝΑΙ | ΟΧΙ | ΟΧΙ | 1α |

06 01 04 13 | ΜΥΔ | ΜΔΠ | ΝΑΙ | ΟΧΙ | ΟΧΙ | 1α |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί Πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατομμύρια ευρώ (με 3 δεκαδικά ψηφία)

στ |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

x Η πρόταση ενδέχεται να απαιτήσει την εφαρμογή των διατάξεων της Διοργανικής Συμφωνίας[20] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

x Η πρόταση δεν έχει δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα – οι επιπτώσεις στα έσοδα είναι οι ακόλουθες:

Σημ. Όλες οι διευκρινίσεις και παρατηρήσεις σχετικά με τη μέθοδο υπολογισμού της επίπτωσης στα έσοδα πρέπει να περιλαμβάνονται σε χωριστό παράρτημα.

εκατ. EUR (με ένα δεκαδικό ψηφίο)

Πριν από τη δράση [Έτος ν-1] | Μετά από τη δράση |

Σύνολο ανθρώπινων πόρων | 10 | 22 | 22 | 22 | 22 | 22 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

Τυχόν διευκρινίσεις σχετικά με το πλαίσιο της πρότασης πρέπει να εκτίθενται στην αιτιολογική έκθεση. Το παρόν τμήμα του νομοθετικού δημοσιονομικού δελτίου πρέπει να περιλαμβάνει τις ακόλουθες συμπληρωματικές πληροφορίες:

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Με την πρόταση αντιμετωπίζεται η οξεία κάμψη που αντιμετωπίζει η ευρωπαϊκή οικονομία ως αποτέλεσμα της χρηματοπιστωτικής κρίσης και της χειμερινής κρίσης του φυσικού αερίου. Με αυτήν υλοποιείται το ευρωπαϊκό σχέδιο για την ανάκαμψη της οικονομίας (COM (2008) 800) που ενέκρινε το Ευρωπαϊκό Συμβούλιο στις 11-12 Δεκεμβρίου 2008.

Η χρηματοπιστωτική κρίση άρχισε να επηρεάζει την πραγματική οικονομία το φθινόπωρο του 2008. Η κρίση του φυσικού αερίου που περιελάμβανε την διακοπή των παραδόσεων στην Κοινότητα του αερίου το οποίο παράγεται στη Ρωσία ξεκίνησε τον Δεκέμβριο του 2008. Η οικονομική κρίση και η κρίση του φυσικού αερίου θέτουν από κοινού διαρθρωτικά προβλήματα για την ευρωπαϊκή οικονομία. Απαιτείται ενδελεχές σχέδιο ανάπτυξης το οποίο βρίσκεται ήδη στο στάδιο της υλοποίησης·. Η παρούσα πρόταση για χρηματοοικονομική τόνωση ζωτικών τμημάτων του ενεργειακού κλάδου αποτελεί ουσιαστικό στοιχείο του εν λόγω σχεδίου.

Η Επιτροπή έχει ήδη υποβάλλει πρόταση αναθεώρησης του πολυετούς δημοσιονομικού πλαισίου 2007-2013 για να διαθέσει επιπλέον κονδύλια στο κεφάλαιο 1α χωρίς να τροποποιήσει τα συνολικά ποσά που συμφωνήθηκαν στο πλαίσιο της διοργανικής συμφωνίας για την δημοσιονομική πειθαρχία και την χρηστή οικονομική διαχείριση της 17ης Μαΐου 2006[22]. Βάσει των πρώτων συζητήσεων με την αρμόδια για τον προϋπολογισμό αρχή η Επιτροπή προτείνει τώρα την μεταφορά των πόρων που δεν απαιτούνται βάσει του ανώτατου ορίου του κεφαλαίου 2 για το έτος 2008 στο κεφάλαιο 1α για τη χρηματοδότηση των 3,5 δισ.. ευρώ που προτείνονται για τα έργα στον τομέα της ενέργειας (1,5 δισ.. ευρώ το 2009 και 2,0 δισ.. ευρώ το 2010).

- Τα έργα να εγκριθούν το ταχύτερο δυνατόν, προκειμένου να συμβάλλουν άμεσα στην αντιμετώπιση της οικονομικής κρίσης

- Απαιτείται συνεπώς για τον παρόντα κανονισμό να απαριθμηθούν ήδη τα έργα που μπορούν να λάβουν ενίσχυση, υπό την προϋπόθεση ότι ικανοποιούν τα κριτήρια διασφάλισης της αποδοτικότητας και της αποτελεσματικότητας εντός των ορίων που καθορίζονται για τον προϋπολογισμό.

- Στην περίπτωση της δέσμευσης και αποθήκευσης άνθρακα ο κατάλογος αυτός πρέπει να καταρτιστεί βάσει των πληροφοριών που συγκεντρώθηκαν στο πλαίσιο του φόρουμ ορυκτών καυσίμων, της τεχνολογικής πλατφόρμας σταθμών ηλεκτροπαραγωγής ορυκτών καυσίμων με μηδενικές εκπομπές καθώς και από άλλες πηγές. Στο πλαίσιο του εν λόγω καταλόγου η χρηματοδοτική συνδρομή πρέπει να διατεθεί για έργα που είναι έτοιμα να αρχίσουν να υλοποιούνται το 2009/2010, ενώ όσα δεν είναι πρέπει να ενταχθούν σε εφεδρικό κατάλογο. Η ετοιμότητα πρέπει να αξιολογηθεί βάσει ώριμου και υλοποιήσιμου σχεδίου για τον σταθμό ηλεκτροπαραγωγής, συμπεριλαμβανομένης και της δέσμευσης άνθρακα, της ύπαρξης ώριμου και υλοποιήσιμου σχεδίου για την μεταφορά και την αποθήκευση του διοξειδίου του άνθρακα καθώς και της εκπεφρασμένης δέσμευσης των τοπικών αρχών να υποστηρίξουν το έργο. Προκειμένου να εξασφαλιστεί η μέγιστη δυνατότητα επιτάχυνσης της εκτέλεσης των έργων, πρέπει να διατεθούν για κάθε έργο πόροι ανώτατου ύψους 250 εκατ.. ευρώ. Για να επιτευχθεί αυτό, θα απαιτηθεί η επιλογή να γίνει μεταξύ των έργων που είναι έτοιμα για υλοποίηση το 2009/2010. Με βάση την εν λόγω επιλογή πρέπει να εξασφαλιστεί μεταξύ άλλων ότι δεν θα υποστηριχθεί σε κάθε κράτος μέλος παραπάνω από ένα έργο, προκειμένου να εξασφαλιστεί η διερεύνηση μεγάλης ποικιλίας συνθηκών γεωλογικής αποθήκευσης και να υποστηριχτεί ο στόχος τόνωσης της οικονομικής ανάκαμψης σε ολόκληρη της Ευρώπη.

Στην περίπτωση των υπεράκτιων εγκαταστάσεων αιολικής ενέργειας ο κατάλογος αυτός πρέπει να περιλαμβάνει μόνον έτοιμα προς υλοποίηση .έργα, τα οποία μπορούν να επιταχυνθούν, αν δοθούν οικονομικά κίνητρα, έργα με διασυνοριακή σημασία και μεγάλης κλίμακας έργα.

Στην περίπτωση έργων διασύνδεσης φυσικού αερίου και ηλεκτρικής ενέργειας, ο κατάλογος αυτός πρέπει να καταρτιστεί βάσει της ωριμότητας των έργων και της συμβολής τους στην επίτευξη των στόχων της ασφάλειας και της διαφοροποίησης του εφοδιασμού, όπως καθορίστηκαν στην πρόσφατη δεύτερη στρατηγική ενεργειακή ανασκόπηση και εγκρίθηκαν από το Ευρωπαϊκό Κοινοβούλιο και το Συμβούλιο.

5.2. Προστιθέμενη αξία της κοινοτικής συμμετοχής, εναρμόνιση της πρότασης και των άλλων δημοσιονομικών μέσων, δυνατότητα συνέργειας

Η ενέργεια έχει καταστεί ένα από τα προβλήματα ζωτικής σημασίας για την Ευρώπη. Τον Δεκέμβριο η Ευρωπαϊκή Ένωση έλαβε σειρά σημαντικών αποφάσεων για το ενεργειακό μέλλον της Ευρώπης, για να παρακινήσει τον τομέα της ενέργειας να περικόψει τις εκπομπές αερίων θερμοκηπίου, για να καταστήσει τις ανανεώσιμες πηγές ενέργειας σημαντικό μέρος του ενεργειακού μίγματος της Ευρώπης και για να ελέγξει τη ζήτηση της Ευρώπης για ενέργεια με την ενίσχυση της ενεργειακής απόδοσης.

Οι αλλαγές αυτές απαιτούν μείζονα δέσμευση και μεγάλες επενδύσεις. Αλλά η ύφεση της οικονομίας κινδυνεύει να καθυστερήσει αυτές τις επενδύσεις, εκτός και αν αναληφθεί δράση αμέσως. Η χρηματοπιστωτική κρίση έχει άμεσες επιπτώσεις στην ταχύτητα με την οποία η Ευρώπη επιφέρει τις απαραίτητες αλλαγές. Υπάρχει κίνδυνος επιβράδυνσης και απώλειας των τεχνολογικών πλεονεκτημάτων, ενώ η σημερινή καθυστέρηση συνεπάγεται μεγαλύτερες δαπάνες στο μέλλον. Αυτός είναι και ο λόγος για τον οποίο το σχέδιο για την ανάκαμψη της οικονομίας ανέδειξε ιδιαίτερα την ανάγκη για «έξυπνες επενδύσεις» και για ώθηση της οικονομίας με βάση σαφείς στρατηγικούς στόχους.

Για να έχουν ορατό και ουσιαστικό αποτέλεσμα οι εν λόγω επενδύσεις, πρέπει να εστιαστούν σε λίγους συγκεκριμένους τομείς. Αυτοί πρέπει να είναι τομείς για τους οποίους η δράση σε ευρωπαϊκό επίπεδο μπορεί να έχει προστιθέμενη αξία, στους οποίους υφίστανται μεγάλα, ώριμα έργα ικανά να απορροφήσουν σημαντικά ποσά οικονομικής ενίσχυσης, και τομείς των οποίων η ανάπτυξη θα συμβάλλει σαφώς στην επίτευξη των στόχων της ασφάλειας του ενεργειακού εφοδιασμού και της μείωσης των εκπομπών αερίων θερμοκηπίου. Οι τομείς της δέσμευσης και αποθήκευσης άνθρακα, των υπεράκτιων εγκαταστάσεων αιολικής ενέργειας, των διασυνδέσεων φυσικού αερίου και ηλεκτρικής ενέργειας και των ενεργειακά αποδοτικών πόλεων ικανοποιούν τα εν λόγω κριτήρια.

Στις περιπτώσεις της δέσμευσης και αποθήκευσης άνθρακα και των υπεράκτιων εγκαταστάσεων αιολικής ενέργειας τα παραπάνω στηρίζονται στο ευρωπαϊκό στρατηγικό σχέδιο ενεργειακών τεχνολογιών, το οποίο προβλέπει την ανάληψη ευρωπαϊκών βιομηχανικών πρωτοβουλιών στους εν λόγω τομείς. Το Ευρωπαϊκό Συμβούλιο κατά τη σύνοδό του στις 16 Οκτωβρίου 2008 κάλεσε την Επιτροπή να επιταχύνει την υλοποίηση του τεχνολογικού σχεδίου.

Όσον αφορά τις διασυνδέσεις φυσικού αερίου και ηλεκτρικής ενέργειας, οι ενεργειακές προκλήσεις εμφανίστηκαν κατά τη διάρκεια των τελευταίων ετών. Οι πρόσφατες κρίσεις φυσικού αερίου (χειμερινές περίοδοι του 2006 και του 2009) και η αύξηση των τιμών του πετρελαίου μέχρι τα μέσα του 2008 έδειξαν πόσο ευάλωτη είναι η Ευρώπη. Οι εγχώριες πηγές ενέργειας – φυσικό αέριο και πετρέλαιο – μειώνονται με αποτέλεσμα η Ευρώπη να εξαρτάται όλο και περισσότερο από εισαγωγές για τον ενεργειακό της εφοδιασμό. Στα πλαίσια αυτά οι ενεργειακές υποδομές θα διαδραματίσουν ζωτικό ρόλο. Εντούτοις, η σημερινή οικονομική και χρηματοπιστωτική κρίση επηρεάζει την υλοποίηση έργων ενεργειακής υποδομής. Η υλοποίηση ορισμένων σημαντικών έργων – συμπεριλαμβανομένων και έργων κοινοτικού ενδιαφέροντος – πιθανόν να γνωρίσει σημαντικές καθυστερήσεις λόγω της έλλειψης κονδυλίων. Συνεπώς απαιτείται η ανάληψη επείγουσας δράσης για την υποστήριξη των επενδύσεων σε ενεργειακές διασυνδέσεις. Με δεδομένο το σημαντικό χρόνο που απαιτείται για να σχεδιαστούν και να υλοποιηθούν τέτοιου είδους έργα έχει σημασία η Κοινότητα να επενδύσει σε τέτοιες υποδομές αμέσως, έτσι ώστε να είναι σε θέση να επιταχύνει την εκτέλεση έργων ιδιαίτερης σημασίας για την ασφάλεια του ενεργειακού εφοδιασμού της ΕΕ. Τα παραπάνω θα διαδραματίσουν ζωτικό ρόλο προκειμένου η ΕΕ να είναι σε καλύτερη θέση να εξασφαλίσει τον ενεργειακό της εφοδιασμό, όταν η οικονομία ανακάμψει και αυξηθεί η παγκόσμια ζήτηση ενέργειας.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

α) συμβολή στην επίτευξη των στόχων της ΕΕ στον τομέα της κλιματικής αλλαγής με την πραγματοποίηση συγκεκριμένων βημάτων προς την επίτευξη του στόχου του Ευρωπαϊκού Συμβουλίου για την ανάπτυξη 12 εγκαταστάσεων επίδειξης για βιώσιμες τεχνολογίες ορυκτών καυσίμων μέχρι το 2015, προκειμένου να καταστεί η δέσμευση και αποθήκευση άνθρακα εμπορικά βιώσιμη τεχνολογία μέχρι το 2020,

β) δημιουργία ενός σύγχρονου και πλήρως ενοποιημένου ευρωπαϊκού συστήματος δικτύου υπεράκτιων εγκαταστάσεων αιολικής ενέργειας, το οποίο θα ενισχύσει ουσιαστικά την συμμετοχή της αιολικής ενέργειας στον στόχο της ΕΕ όσον αφορά τις ανανεώσιμες πηγές ενέργειας και θα ενισχύσει την ηγετική θέση της βιομηχανίας της ΕΕ στον τομέα της αιολικής ενέργειας,

γ) προσαρμογή και ανάπτυξη ενεργειακών δικτύων που στηρίζουν την λειτουργία της εσωτερικής αγοράς ενέργειας και, ιδίως, συμβάλλουν στην επίλυση προβλημάτων συμφόρησης, ασφάλειας και διαφοροποίησης του ενεργειακού εφοδιασμού και στην αντιμετώπιση περιβαλλοντικών, τεχνικών και οικονομικών προβλημάτων.

5.4. Μέθοδος υλοποίησης (ενδεικτική)

Αναφέρατε κατωτέρω τη μέθοδο ή τις μεθόδους[23] που επιλέχθηκε(-αν) για την υλοποίηση της δράσης.

X Κεντρική διαχείριση

X απευθείας από την Επιτροπή

έμμεσα με ανάθεση σε:

Εκτελεστικούς οργανισμούς

Φορείς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

Εθνικούς δημόσιους φορείς / φορείς με αποστολή δημόσιας υπηρεσίας

Επιμερισμένη ή αποκεντρωμένη διαχείριση

με τα κράτη μέλη

με τρίτες χώρες

Από κοινού διαχείριση με διεθνείς οργανισμούς (να διευκρινιστεί)

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η χορήγηση επιχορηγήσεων σε δράσεις αυτού του είδους θα βασίζεται στην πρότυπη σύμβαση επιχορήγησης των Ευρωπαϊκών Κοινοτήτων. Οι διάφορες διατάξεις της εν λόγω σύμβασης σχετικά με την παρακολούθηση, την ενημέρωση και τον έλεγχο θα εφαρμοστούν πλήρως.

Ιδιαίτερα για τα έργα διασύνδεσης τα κράτη μέλη διενεργούν τεχνική παρακολούθηση και οικονομικό έλεγχο των έργων σε στενή συνεργασία με την Επιτροπή και πιστοποιούν την ύπαρξη και συμμόρφωση των δαπανών που πραγματοποιούνται για έργα ή μέρη έργων. Στους επιτόπιους ελέγχους τα κράτη μέλη δύνανται να ζητούν τη συμμετοχή της Επιτροπής.

Τα κράτη μέλη ενημερώνουν την Επιτροπή σχετικά με τα μέτρα που λαμβάνουν για να επιταχύνουν τις διοικητικές διαδικασίες και εγκρίσεις, τις διαδικασίες αδειοδότησης και πιστοποίησης που πρέπει να εκπληρώσουν οι υπεύθυνοι των έργων διασύνδεσης και ιδίως υποβάλλουν περιγραφή των συστημάτων ελέγχου, διαχείρισης και παρακολούθησης που έχουν δημιουργηθεί για να διασφαλίζεται ότι τα έργα έχουν ολοκληρωθεί με επιτυχία.

6.2. Αξιολόγηση

6.2.1. Μέτρα που ελήφθησαν μετά από ενδιάμεση/εκ των υστέρων αξιολόγηση (διδάγματα από ανάλογες εμπειρίες του παρελθόντος)

Η Επιτροπή προβαίνει σε αξιολόγηση του προγράμματος για να εκτιμήσει τη συμβολή του στους στόχους της κοινοτικής ενεργειακής πολιτικής και της αποτελεσματικής χρήσης των πιστώσεων.

Η Επιτροπή δύναται να ζητεί από το δικαιούχο κράτος μέλος να της υποβάλλει ειδική αξιολόγηση των έργων που χρηματοδοτούνται στο πλαίσιο του κεφαλαίου ΙΙ του παρόντος κανονισμού ή, ενδεχομένως, να της παρέχει τις αναγκαίες πληροφορίες και αρωγή για να προβαίνει η ίδια στην αξιολόγηση των έργων αυτών.

Η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών έκθεση αξιολόγησης σχετικά με τα αποτελέσματα του ΕΕΠΑ.

6.2.2. Όροι και συχνότητα των μελλοντικών αξιολογήσεων

Άνευ αντικειμένου

7. Μέτρα για την καταπολέμηση της απάτης

- Καθώς οι συμβάσεις για όλες τις προβλεπόμενες δράσεις θα είναι πρότυπες συμβάσεις επιχορήγησης, θα εφαρμοστούν τα γενικώς ισχύοντα μέτρα καταπολέμησης της απάτης.

- Το αποτέλεσμα θα είναι ευδιάκριτα και υπολογίσιμα σε όλους τους τύπους δράσης. Οι τύποι επιχορηγήσεων θα είναι σαφείς: δαπάνες επενδύσεων και κόστος που προκύπτουν από τις επιχειρήσεις. Τα εν λόγω στοιχεία μπορούν να επαληθευθούν λεπτομερώς, και υπάρχει επαρκές υλικό και γνώση μέσω των έργων για να πραγματοποιηθεί εμπεριστατωμένη εκτίμηση των κινδύνων απάτης.

- Για όλα τα έργα θα είναι δυνατή η διενέργεια επιτόπιων ελέγχων.

- Ανάλογα με την πολυπλοκότητα των έργων είναι δυνατή η ανάθεση συγκεκριμένων καθηκόντων παρακολούθησης σε εξειδικευμένο προσωπικό ή εξωτερικούς συμβούλους. .

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. 8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατομμύρια ευρώ (με 3 δεκαδικά ψηφία)

2009 | 2010 | 2011 | 2012 | 2013 | 2014 |

Μόνιμοι ή έκτακτοι υπάλληλοι[25] (XX 01 01) | A*/AD | 6 | 12 | 12 | 12 | 12 | 12 |

B*, C*/AST | 1 | 3 | 3 | 3 | 3 | 3 |

Προσωπικό που χρηματοδοτείται από το άρθρο[26] XX 01 02 | 3 | 7 | 7 | 7 | 7 | 7 |

Λοιπό προσωπικό[27] που χρηματοδοτείται βάσει του άρθρου XX 01 04/05 |

ΣΥΝΟΛΟ | 10 | 22 | 22 | 22 | 22 | 22 |

8.2.2. Περιγραφή των καθηκόντων που απορρέουν από τη δράση

- Ορισμός προγράμματος και συντονισμός

- Χρηματοοικονομική διαχείριση των έργων

- Παρακολούθηση των έργων

- Εκπροσώπηση της Επιτροπής στην επιτροπή προγράμματος και η υποβολή στην Επιτροπή των μέτρων προς λήψη, εφόσον ακολουθηθεί διαδικασία επιτροπολογίας

- Ανάληψη διυπηρεσιακών διαβουλεύσεων εντός της Επιτροπής

- Στρατηγικές αξιολογήσεις

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

Οι αναγκαίοι ανθρώπινοι και διοικητικοί πόροι καλύπτονται εντός των ορίων των κονδυλίων που μπορούν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής, λαμβανομένων υπόψη των δημοσιονομικών περιορισμών.

8.2.4. Λοιπές διοικητικές δαπάνες που δεν περιλαμβάνονται στο ποσό αναφοράς

εκατομμύρια ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | 2009 | 2010 | 2011 | 2012 | 2013 | Έτος 2014 και επόμενα | ΣΥΝΟΛΟ |

- εσωτερική (intra muros) |

- εξωτερική (extra muros) (συντήρηση ΤΠ) |

Σύνολο τεχνικής και διοικητικής βοήθειας | 1,2 | 1,2 | 2,4 |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατομμύρια ευρώ (με 3 δεκαδικά ψηφία)

Κατηγορία ανθρώπινων πόρων | 2009 | 2010 | 2011 | 2012 | 2013 | 2014 και επόμενα |

Μόνιμοι και έκτακτοι υπάλληλοι (XX 01 01) | 1,014 | 2,2 | 2,2 | 2,2 | 2,2 | 2,2 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι κ.λπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 1,014 | 2,2 | 2,2 | 2,2 | 2,2 | 2,2 |

Υπολογισμός– Μόνιμοι και έκτακτοι υπάλληλοι

Να γίνει παραπομπή στο σημείο 8.2.1, κατά περίπτωση

Έτος 2009 και επόμενα 7 υπάλληλοι (122.000 €/υπάλληλο/έτος) και 3 εξωτερικό προσωπικό: 2 GFIV (62.500 €/έτος), 1 GFII (34.500 €/έτος)

Έτος 2010 και επόμενα 15 υπάλληλοι (122.000 €/υπάλληλο/έτος) και 7 εξωτερικό προσωπικό:4 GFIV (62.500 €/έτος), 2 GFII (34.500 €/έτος) και 1 ΑΕΕ (51.000 €/έτος)

Οι αναγκαίοι ανθρώπινοι και διοικητικοί πόροι καλύπτονται εντός των ορίων των κονδυλίων που μπορούν να διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής, λαμβανομένων υπόψη των δημοσιονομικών περιορισμών.

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατομμύρια ευρώ (με 3 δεκαδικά ψηφία) |

2009 | 2010 | 2011 | 2012 | 2013 | 2014 και επόμενα | ΣΥΝΟΛΟ |

XX 01 02 11 03 – Αποστολές | 0,300 | 0,300 | 0,300 | 0,300 | 0,300 | 0,200 | 1,7 |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[28] | 0,108 | 0,108 | 0,216 |

XX 01 02 11 04 – Μελέτες και παροχή συμβουλών | 0,25 | 0,25 | 0,25 | 0,25 | 1 |

XX 01 02 11 05 – Πληροφορικά συστήματα | 0,06 | 0,06 | 0,06 | 0,06 | 0,06 | 0,06 | 0,36 |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,468 | 0,468 | 0,610 | 0,610 | 0,610 | 0,510 | 3,276 |

Υπολογισμός - Άλλες διοικητικές δαπάνες μη περιλαμβανόμενες στο ποσό αναφοράς

Αποστολές: 100.000 € ανά τύπο έργων

Μια επιτροπή ετησίως ανά θέμα = 4*27*1.000 €=108.000 €

Παροχή συμβουλών παρακολούθησης από το 2011: 250.000€/έτος

0,5 FTE (σύμβουλοι) για σύστημα παρακολούθησης: 60.000 €/έτος

Οι ανάγκες σε ανθρώπινους και διοικητικούς πόρους θα καλυφθούν από το δημοσιονομικό κονδύλι που χορηγείται στη διαχειρίστρια ΓΔ στα πλαίσια της ετήσιας διαδικασίας κατανομής με συνεκτίμηση των δημοσιονομικών περιορισμών.

[1] ΕΕ C , , σ. .[πρέπει να συμπληρωθούν τα στοιχεία αναφοράς!]

[2] ΕΕ C , , σ. .

[3] ΕΕ C , , σ. .

[4] ΕΕ C , , σ. .

[5] Συμπεράσματα της προεδρίας της συνόδου του Ευρωπαϊκού Συμβουλίου στις Βρυξέλλες στις 11-12 Δεκεμβρίου 2008, 17271/08, σημείο 9.

[6] COM (2008) 800

[7] «Ευρωπαϊκό στρατηγικό σχέδιο ενεργειακών τεχνολογιών (σχέδιο ΣΕΤ) - Η πορεία προς τις χαμηλές εκπομπές διοξειδίου του άνθρακα» (COM (2007) 723).

[8] Συμπεράσματα της προεδρίας του Ευρωπαϊκού Συμβουλίου κατά τη σύνοδο των Βρυξελλών στις 16 Δεκεμβρίου 2008, [ακριβής αναφορά].

[9] COM (2008) 781

[10] [στοιχεία αναφοράς]

[11] ΕΕ L 248 της 16.9.2002, σ. 1.

[12] ΕΕ L 357 της 31.12.2002, σ. 1.

[13] ΕΕ L 312 της 23.12.1995, σ. 1.

[14] ΕΕ L 292 της 15.11.1996, σ. 2.

[15] ΕΕ L 136 της 31.5.1999, σ. 1.

[16] ΕΕ L 184 της 17.7.1999, σ.23.

[17] COM 2007/723.

[18] ΕΕ L 162 της 22.6.2007.

[19] Η υποστήριξη αυτή πρέπει να διατεθεί παράλληλα με την υποστήριξη της Ευρωπαϊκής Τράπεζας Επενδύσεων

[20] Βλέπε σημεία 19 και 21 έως 23 της διοργανικής συμφωνίας της 17ης Μαΐου 2006, για δημοσιονομική πειθαρχία και χρηστή δημοσιονομική διαχείριση, EE C 139 της 14.6.2006, σ.1.

[21] Να προστεθούν στήλες εάν είναι αναγκαίο, δηλαδή εάν η διάρκεια της δράσης υπερβαίνει τα έξι έτη.

[22] COM (2008) 859 της 10.12.2008.

[23] Εάν αναφέρονται περισσότερες μέθοδοι, να δοθούν διευκρινίσεις στο τμήμα «Παρατηρήσεις» του παρόντος σημείου.

[24] Όπως περιγράφεται στο τμήμα 5.3.

[25] των οποίων το κόστος ΔΕΝ καλύπτεται από το ποσό αναφοράς.

[26] των οποίων το κόστος ΔΕΝ καλύπτεται από το ποσό αναφοράς.

[27] Του οποίου το κόστος περιλαμβάνεται στο ποσό αναφοράς.

[28] Ομάδα συντονισμού και επιτροπή (επιτροπολογίας) που προβλέπεται στην προτεινόμενη νομοθεσία